qundao/data-zh-poetry huggingface dataset:
山东巡抚徐绩奏报得雨
作者：弘历
朝代：清
体裁：七言律诗

报雪早知兹报雨，优沾云透一犁任。齐民履亩欣举趾，大吏誊章奏好音。昨岁偏灾藉稍救，仲春渥泽戴诚深。三时穑事期犹远，敢即而今少释心。
山东巡抚徐绩奏报得雨
作者：弘历
朝代：清
体裁：七言律诗

津门迎驾俾回辕，悉我时当望雨烦。归去连朝遇春泽，奏来同日沐天恩。迤南更报多沾渥，知节真称遍隰原。近远民皆吾赤子，为之祈岁讵殊论。
山东巡抚徐绩奏报得雨诗以志慰
作者：弘历
朝代：清
体裁：七言律诗

所虑山东被泽无，平明阅奏慰生吾。深沾五寸涸壤透，望惬三农枯稼苏。通省惟馀八州县，及时相较小差殊。更欣收麦地滋润，翻种晚田忙穑夫。
山东巡抚徐绩奏报得雨诗以志慰即用近作夜雨韵
作者：弘历
朝代：清
体裁：五言律诗

佳音披驿牍，知被渥膏霶。疆吏忧怀释，农民喜气扬。云浓冀沾广，雨落幸时长。别郡究何若，续陈待阅详。
山东巡抚徐绩奏报得雪
作者：弘历
朝代：清
体裁：七言律诗

雪由蓟北逮山东，地以迤南更易融。入土已称三寸润，后期还冀两朝同。雨晹农务廑吾切，宵旰民艰忆彼恫。仍卜豫郊沾也未，纷予望念那终穷。
山东巡抚徐绩奏报所属得雨
作者：弘历
朝代：清
体裁：七言律诗

新正廿二日兹雪，齐在东南作雨濛。地气寒暄虽有异，春膏远近幸皆同。即看谷种欣资润，未至麦收戒道丰。人事天时胥觉顺，以斯慄慄益虔躬。
山东巡抚徐绩奏报麦收分数诗以志慰
作者：弘历
朝代：清
体裁：七言律诗

早廑春闰雨沾无，问说斯时实不需。更报十分收二麦，真称幸甚益寅吾。勤民惟曰足衣食，察吏犹当戒饰诬。农况近畿亦相仿，斯之未信冀膏濡。
山东巡抚惠龄奏报二麦收成九分诗以志慰
作者：弘历
朝代：清
体裁：七言律诗

河南已报山东未，遂命驿书往问之。却是弗曾谕旨到，即披兹递奏章驰。统筹各属九分穫，较胜邻疆一有奇。昨岁灾馀幸接济，其苏赤子慰遥思。
山东巡抚惠龄奏报南粮首帮出临清闸及仓场侍郎奏报北粮抵通州诗以志慰
作者：弘历
朝代：清
体裁：七言律诗

迩来催漕力无遗，竟得如期效见之。北运抵通先起卸，南粮过卫不稽迟。早来速返事胥顺，军逸民安利普贻。更报春霖渥三寸，衷诚慰矣倍增寅。
山东巡抚惠龄奏报秋禾收成九分西安巡抚秦承恩奏报通省夏雨沾足秋收可望一日并至诗以志慰
作者：弘历
朝代：清
体裁：古风

山左去岁曾被灾，今穫九分民幸济。秦右望泽亟驰询，兹报普沾灾弗致。胥吾民也胥视伤，左右胥宜感天赐。都大佳音以次来，何修遇之惕不置。
山东巡抚惠龄奏连得时雨诗以志事
作者：弘历
朝代：清
体裁：七言律诗

麦收已定大田长，正赖以时优雨施。半月馀晴方望泽，连朝各属报沾滋。虽欣彼处逢霖际，却是中途觉暵期。三寸纵经微解旱，近愁遥慰越萦思。
山东巡抚惠龄报得春雨诗以志慰
作者：弘历
朝代：清
体裁：五言律诗

江南昨报雨，即缱豫和齐。东省兹腾疏，春霖率润犁。于农利实溥，查属奏因稽。且幸沾同日，天恩叩渥兮。
山东巡抚惠龄报雨诗以志慰
作者：弘历
朝代：清
体裁：五言律诗

山左灾去岁，农功要在春。屡沾报向日，经被奏同辰。虽觉优逊北，究欣泽及畇。慰中饶戚念，元气岂还民。
山东巡抚惠龄河南巡抚穆和蔺各报得透雨诗以志事
作者：弘历
朝代：清
体裁：七言绝句

齐豫都称麦收毕，渥沾膏泽黍禾滋。谁知两省庆优日，正是此间虑过时。
山东巡抚惠龄河南巡抚穆和蔺同日奏到透雨普沾田禾畅茂情形诗以志慰
作者：弘历
朝代：清
体裁：七言律诗

夏之季下浣之中，两省沾霖报至同。谁识此间愁致潦，正当彼处庆占丰。黍禾茂长优资润，场圃未收敢懈衷。曰慰益增乾惕志，戒盈畏盛念无穷。
山东巡抚惠龄续报得雨诗以志事
作者：弘历
朝代：清
体裁：古风

三月初旬雨，此沾彼欠稠。兹报下旬泽，彼渥此欠优。同为吾赤子，胥为祈年忧。南暄北候凉，喜彼吐穗秋。此虽稍可待，而吾已预愁。颙希即霈甘，不孤春惠酬。
山东巡抚明兴奏报得雨情形诗以志事
作者：弘历
朝代：清
体裁：古风

御史报得雨，济宁寸逮三。即盼抚臣奏，同日或泽沾。后三日果至，寸馀洒济南。是则九州县，依然泽未覃。缓徵虽降旨，米贵民何堪。海运济艰食，盛京驰谕函。子舆笑百步，乏策惟怀惭。
山东巡抚明兴奏报得雨诗以志事
作者：弘历
朝代：清
体裁：古风

亦是月之望，得雨二寸暨。地较京畿乾，益觉无实济。奚称土滋润，麦苗长发利。各属虽并沾，大率同一致。究非普深透，批阅增忧意。杭复沐渥泽，浓云铺广被。此雨或旁及，续奏心焉企。
山东巡抚明兴奏报得雨诗以志慰
作者：弘历
朝代：清
体裁：七言律诗

久缱山东雨泽稀，邮章披略慰宵衣。淄川七寸实深透，历下卌分惜欠微。通省虽沾未普渥，七言为咏尚殷希。未知畿辅延及否，佳信伫从驿递飞。
山东巡抚明兴奏报得雨诗以志慰
作者：弘历
朝代：清
体裁：七言绝句

历城深透各府殊，禾黍可耕民气苏。仍有向隅待继润，却因稍慰并愁吾。
山东巡抚明兴奏报得雨诗以志慰
作者：弘历
朝代：清
体裁：古风

河南报得雨，因盼山东信。兹阅驿章至，三府沾透润。大田藉长发，晚田补种迅。迤西之三府，驰问续呈进。同日接毕沅，开封转气运。天泽霈滂沱，入土三四寸。已种资勃生，未种兴犁奋。各属率继渥，欢声农父震。两处解宵忧，一心增旰慎。
山东巡抚明兴奏报得雨诗以志慰
作者：弘历
朝代：清
体裁：七言律诗

近报畿南微雨滋，山东被否为心驰。早知腊雪称频积，兹揽春膏更继施。属府漫嫌分寸少，省城复获雭�披。惭斯一例浓云布，未霈如酥祇细丝。
山东巡抚明兴奏报得雨诗以志慰
作者：弘历
朝代：清
体裁：七言律诗

隔日山东奏牍来，下旬甘澍渥沾荄。未经犁地堪播种，已拔苗田资润培。歉麦固怜无及矣，幸禾仍冀有收哉。不遗民赖天恩溥，曰感曰钦仰昊垓。
山东巡抚明兴奏报得雨诗以志慰
作者：弘历
朝代：清
体裁：七言律诗

青齐春雨欠优滋，此次佳音胜往其。七府二州均被泽，连宵隔日不同时。度三四助麦之长，深五六沾禾可耔。祗二寸斯实无济，勤筹莫使向隅咨。
山东巡抚明兴奏报得雪诗以志事
作者：弘历
朝代：清
体裁：古风

自入山海关，孟冬屡逢雨。京师月初间，亦滋三寸许。仲冬以逯晦，月馀雪未睹。北省及江南，佳音报来屡。山东斯更优，厚泽遍数府。念彼心诚慰，对兹意稍怃。情知期可待，早沾切此伫。
山东巡抚明兴奏报得雪诗以志事
作者：弘历
朝代：清
体裁：七言律诗

迤东得雪迤西未，正为齐郊虑泽微。喜报上旬获优积，却怜此地祇轻飞。春初腊底虽堪待，剪玉镂冰那忘希。批尾一欣还一望，踌蹰自笑笔难挥。
山东巡抚明兴奏报得雪诗以志慰
作者：弘历
朝代：清
体裁：五言律诗

青齐麦为主，昨岁泽犹深。孰谓才春入，雪沾报好音。兆嘉宁弗慰，时远敢忘钦。惟是东西逮，此仍惠未临。
山东巡抚明兴奏报收成分数诗以志慰
作者：弘历
朝代：清
体裁：七言律诗

春暵曾闻十九州，恩施赈贷弗迟留。幸哉佳�优沾夏，慰矣大田稔遇秋。驿报齐郊十府广，计来通省九分收。灾馀元气庶少复，申命催科莫亟求。
山东巡抚明兴奏报普得雨泽诗以志慰
作者：弘历
朝代：清
体裁：七言绝句

前遭阵澍虽间得，此番优霖实普沾。祇忖卫彰久忧旱，渥恩被否切遥占。
山东巡抚明兴奏报济南等属得雨情形诗以志慰
作者：弘历
朝代：清
体裁：七言律诗

青齐膏泽被东南，省会九州县未覃。廑问昨经驰驿骑，报沾今已达封函。幸逢嘉澍日之五，普被沃郊寸以三。麦固歉收大田润，未臻优渥尚忧担。
山东巡抚明兴奏报郯城沂水等处得雨诗以志慰
作者：弘历
朝代：清
体裁：七言律诗

泰安此日驻鸣驺，积素虽存究欠优。却报郯城雨已被，剧怜鬲县雪仍休。近枯兼弗信遥润，彼慰那能解此愁。泽自南来将及北，行行喜信迓官邮。
山东巡抚明兴奏报雨雪情形诗以志事
作者：弘历
朝代：清
体裁：七言律诗

春膏仲月此优滋，沾否豫齐驰问之。山左微零欠普被，卫辉久旱益廑思。赈加征逭惠频布，云作雨兴泽吁施。偏是飞章犹未至，西南望弗展双眉。
山东巡抚明兴奏登莱等处得雪诗以志事
作者：弘历
朝代：清
体裁：古风

月之上弦日，微雨不成寸。兹接明兴奏，雪被登莱郡。寸或四或五，膏泽诚无吝。恰值陕与甘，次第递佳信。胥称积麦田，莫不沾滋润。明知冬尚遥，眄未亟愁闷。一慰究一望，斯固当然分。
山东巡抚明兴奏雨雪诗以志慰
作者：弘历
朝代：清
体裁：七言律诗

雨当北止南初降，雪则南沾北继霏。纵异后先敷帝泽，同为优渥利春畿。方兴土脉真资润，实益农功惬所祈。未识豫郊均被否，吉音翘待驿章飞。
山东巡抚明兴奏黄水未入三湖情形诗以志慰
作者：弘历
朝代：清
体裁：古风

青龙冈决后，黄水入齐境。合龙屡弗成，为之心耿耿。无已议改弦，蒇事时犹永。两岁伏秋汛，率经三湖骋。焉保湖弗淤，常廑问光景。抚臣兹奏报，其图益明炳。缘有明旧运，三湖迤西并。河由此南下，直至江南省。始与运中会，不幸中之幸。清水诚散漫，纤道勤修整。昨据萨载奏，下口疏剔并。或弗致刺手，河复堪待等。额庆不误运，南望稍纾怲。
山东巡抚明兴报得透雨诗以志慰
作者：弘历
朝代：清
体裁：古风

燕齐近接境，大都均望雨。齐有黄水灾，民间自更苦。加赈纵补苴，岂似沾膏溥。兹报夏至日，渥优被甘澍。此间亦细霏，弗及东省普。然祗利涸田，未涸原艰楚。南望托忧思，何日民安堵。
山东巡抚明兴河南巡抚李世杰等各报得雨诗以志慰
作者：弘历
朝代：清
体裁：七言律诗

月之初吉值斋居，未雨而阴切望诸。谁识左齐及南豫，同沾三寸利新畬。二邦胥以麦为重，一意因之庆有馀。近每生云旋即散，先期日已冀颙如。
山东巡抚明兴河南巡抚毕沅各报雨雪情形诗以志慰
作者：弘历
朝代：清
体裁：七言律诗

一日欣披两处奏，两方同沐一朝恩。季秋之晦沾膏沃，小暑以前应节蕃。禾黍幸登报三釜，麦麰普种润平原。南瞻怜彼灾馀地，庶可吾民气复元。
山东巡抚杨景素奏报得雨
作者：弘历
朝代：清
体裁：七言律诗

京都雪作青齐雨，南北暄寒如是殊。一日泽同真幸矣，五朝奏至以遥夫。已欣二麦苗含润，更卜大田种可敷。却缱豫州为接境，春膏此次亦沾无。
山东巡抚杨景素奏报得雨
作者：弘历
朝代：清
体裁：五言律诗

廿四此间雨，山东廿五逢。今番称大霈，真足慰三农。麦报有收定，禾欣助长重。幸哉经乱地，元气复从容。
山东巡抚杨景素奏报得雨志慰
作者：弘历
朝代：清
体裁：七言律诗

山左今朝达奏章，欣逢春雨抵嘉祥。兖东济泰境皆遍，已午未申时以长。自北而南迟半日，既优且渥利新秧。青郊农景行将览，预为吾民额手庆。
山东巡抚杨景素奏报得雨诗以志事
作者：弘历
朝代：清
体裁：七言律诗

岂不频频称得雨，今番乃报透沾膏。所欣各属优渥遍，冀卜秋成丰稔叨。土润晚田可兴耒，水增长漕利行艘。此邦去岁经兵燹，民幸苏纾午夜劳。
山东巡抚杨景素奏报得雨诗以志事
作者：弘历
朝代：清
体裁：七言律诗

被雨由来早直�，沾膏却觉胜山东。真兹四寸意犹慊，绻彼万民念岂穷。欣近忘遐戒铭素，畿农齐稼总期丰。虽然薄海更遥矣，祈岁宜乎愁满衷。
山东巡抚杨景素奏报得雨诗以志事
作者：弘历
朝代：清
体裁：七言律诗

问犹未达奏先至，旬雨原来各属皆。渥泽廿三还似此，润田四寸实称佳。麦苗滋长看将秀，谷种发生喜及荄。额手真同农父庆，秋成远矣敢纾怀。
山东巡抚杨景素奏报雨雪情形诗以志慰
作者：弘历
朝代：清
体裁：五言律诗

气候向南暖，山东雨雪兼。燕齐纵殊泽，彼此竟同沾。堪播大田种，全滋二麦尖。豫郊应亦被，伫待奏书觇。
山东巡抚杨景素奏进泰安县双穗谷诗以志事
作者：弘历
朝代：清
体裁：七言律诗

山左暮春为愁旱，夏中好雨卜逢年。幸于民食稍资耳，以曰农祥何有焉。双穗连根乃见宛，遍塍异亩更称骈。祝釐默庆增多岁，未敢誇庥史馆宣。
山东巡抚杨景素报得透雨及麦收分数诗以志慰
作者：弘历
朝代：清
体裁：七言律诗

齐东久暵虑如焚，便得优沾敢即欣。夜雨继朝廿三四，早田逮晚起耕耘。一时喜动诸百姓，二麦收牵足八分。却是我心仍觖望，初原满拟十分云。
山东巡抚杨景素报雨
作者：弘历
朝代：清
体裁：五言律诗

昨望南云重，心期雨庶几。晓凉知泽被，轻点惜膏稀。却报三寸逮，益惭此处非。得无饰慰我，实亦所沾微。
山东巡抚玉德复报得雨诗以志慰
作者：弘历
朝代：清
体裁：五言律诗

谒陵回跸际，前后雨逢三。弗泞路途适，既优田陇渐。齐郊同日被，春膏属区覃。去岁稔登继，戒盈敢诩谈。
山东巡抚玉德奏报秋禾收成九分有馀诗以志慰
作者：弘历
朝代：清
体裁：七言律诗

京畿江右九分馀，山左兹称复似诸。如此频繁恩沐昊，自询兢业曷承予。昨方优泽大田溉，今利快晴晚种锄。惟是慰中仍怲怲，即应捷至尚何徐。
山东巡抚玉德奏报透雨及禾黍情形诗以志慰
作者：弘历
朝代：清
体裁：七言律诗

齐左畿南疆本接，虽沾甘泽润才连。讵知同透还同日，信匪赖人惟赖天。禾黍茂生欣塞土，豆荞争长利秋田。慰遥抚近一方寸，自戒持盈益悚然。
山东巡抚玉德奏报麦收分数诗以志慰
作者：弘历
朝代：清
体裁：七言律诗

北省由来重麦收，农谣得一胜三秋。京畿至八已为幸，齐地有馀亦协求。近继恩霖沾四五，仍祈渥泽霈田畴。不知足过不知改，终始念徵以先忧。
山东巡抚玉德奏通省甘雨沾足禾苗畅茂情形诗以志慰
作者：弘历
朝代：清
体裁：七言律诗

麦收早报六分纤，稍幸时甘继被沾。各府霶�霏次第，迤东节续膏闾阎。黍禾苗长尺以计，六七泽优秋可占。正值山庄望霖际，批章曰慰更惭兼。
山东巡抚玉德护理河南巡抚吴璥各报复得嘉雨及秋禾将熟情形诗以志慰
作者：弘历
朝代：清
体裁：七言律诗

廿九甘霖此获同，继沾齐豫惜兹空。报来岂不欣两省，愧处益深祗一衷。河北河南减时价，种迟种早卜收丰。京畿问尚未称定，翘望山云忖度中。
山东巡抚玉德护理河南巡抚吴璥各报秋禾收成分数诗以志慰
作者：弘历
朝代：清
体裁：五言律诗

直�秋收报，豫齐实近诸。齐诚九分足，豫则八而馀。上稔及中稔，欣予亦慰予。虽然心敢放，戒满益夔如。
山东巡抚玉德报得透雨诗以志慰
作者：弘历
朝代：清
体裁：七言律诗

孟之晦雨此增优，沾否齐郊驰讯遒。不待此询先彼报，竟同卯始至申稠。麦麰惜是已失望，禾黍幸堪仍冀收。云势铺浓泽必广，俟齐各属重陈邮。
山东巡抚玉德报雨诗以志慰
作者：弘历
朝代：清
体裁：七言律诗

启程豫日雨而雪，慰惧一时难措中。所幸翼辰快晴霁，历观原野总消融。兹闻春泽连朝被，以暖齐郊嘉澍同。职考终尤祝绥稔，颙希昊锡益虔衷。
山东巡抚玉德河南巡抚景安各报得雨诗以志慰
作者：弘历
朝代：清
体裁：古风

春之仲与浣之上，好雪自北寖向南。殷吾望在齐及豫，次第报到得雨甘。乃有是乎昊恩溥，惕盛慰意感难堪。或予付托合帝鉴，幸时若锡恩普覃。陡思二虏俘实信，掷笔南望仍怀惭。
山东巡抚玉德续报得雨诗以志事
作者：弘历
朝代：清
体裁：古风

省城暮春初得雨，飞报得知同此际。即今续奏各属沾，或致沾足或寸四。不惟二麦可期丰，禾黍发荣大田暨。幸哉近郊农象同，月初却阙甘膏继。驰询保定被泽否，称一二寸深透未。以此冲冲切盼霖，每惜云生突风忌。嘉苗实可冀稔收，恐孤初望方寸惴。或云今岁愁过早，愁早六十年余志。
山东巡抚玉德续报雨诗以志事
作者：弘历
朝代：清
体裁：七言律诗

济南深透报章题，各属详陈兹汇齐。都大普同被泽矣，少怜分寸有殊兮。麦虽失稔不为歉，禾则咸苏可谓禔。慰尔复思慰邻放，自箴惟有敬弥跻。
山东巡抚玉德陜西巡抚秦承恩各报优雨情形诗以志慰
作者：弘历
朝代：清
体裁：七言律诗

山之东与陜之西，欣获春霖各速题。左近右遥先后异，仲膏季泽昨兹齐。面咨三辅洵称足，心忆两河正在徯。今岁农功诚万幸，伫来捷信独忙兮。
山东巡抚福宁奏报前后得雨均已沾足秋禾普种诗以志慰
作者：弘历
朝代：清
体裁：七言律诗

畿南普渥大田茂，齐北驰询晚种情。幸值五朝连霁好，预披千里卜秋成。高原下隰无不遍，旧种新耕争发荣。实感天恩实切畏，夙钦谦益损由盈。
山东巡抚福宁报雪诗以志事
作者：弘历
朝代：清
体裁：五言律诗

奉敕察洋界，雪情报属州。大都觉西逊，所幸略东优。仍此京畿旱，那舒方寸忧。同云卓午布，额手冀恩稠。
山东巡抚郭一裕奏报得雪
作者：弘历
朝代：清
体裁：七言绝句

青齐昨岁秋成好，冬麦乘时布种宽。望雪心宁异远近，今朝为尔喜加餐。
山东巡抚长麟奏山东省被水州县筹办赈恤情形诗以志事
作者：弘历
朝代：清
体裁：七言律诗

东省春过为盼雨，后经得雨幸非迟。麦重吐穗夏原穫，禾怒拔苗秋可期。孰谓伏霖为异涨，竟成巨沴害生资。可怜赤子嗟失望，赈恤叮咛莫或遗。
山东巡抚长麟奏报二麦收成十分诗以志慰
作者：弘历
朝代：清
体裁：七言律诗

从来收麦计其分，八九分登已足欣。何幸青齐称十穫，诚为历载未前闻。秋田昨岁况逢稔，夏稼今年又遍耘。庆慰之馀无别谕，嘱谆戒满敬加勤。
山东巡抚长麟奏报全省得雨诗以志慰
作者：弘历
朝代：清
体裁：五言律诗

东优西欠渥，仍为望恩覃。兹称普以遍，盖自北而南。己萎麦更茁，灌浆穗重含。既慰舟中虑，却增笔底惭。
山东巡抚长麟奏报各属得雨深透诗以志慰
作者：弘历
朝代：清
体裁：七言律诗

昨驻香山嘉澍逢，正殷南望密云浓。即其日亦沾膏泽，阅九朝欣启奏封。各属胥称深透润，二麰可卜饼䬯供。频闻农庆报近远，感激心惟励敬恭。
山东巡抚长麟奏报得雨深透诗以志事
作者：弘历
朝代：清
体裁：五言律诗

齐东称旱处，太甚曰东昌。因勘河渠驻，幸逢�雨滂。麦麰虽失穫，禾黍幸无殃。应沛缓徵谕，部文何泥常。
山东巡抚长麟奏报得雨诗以志慰
作者：弘历
朝代：清
体裁：七言律诗

今岁节迟气候凉，北方多雪乃为常。何当春雨沾三寸，且是青郊普四乡。幸见族云布犹䨴，可希各属被其霶。英英迩日势将作，雨雪都嘉望不遑。
山东巡抚长麟奏报得雨诗以志慰
作者：弘历
朝代：清
体裁：七言律诗

山左昨年幸稔收，三冬雪泽亦称优。首春积玉继以遍，仲月如膏被更周。寸计二三四沾陇，田祈禾黍麦盈篝。披章岂不为之慰，云作风随近却愁。
山东巡抚长麟奏报得雨诗以志慰
作者：弘历
朝代：清
体裁：七言绝句

迤东被泽早于此，其右沾膏念及他。片刻心周数百里，胥因农务虑如何。
山东巡抚长麟奏报收成九分有馀诗以志慰
作者：弘历
朝代：清
体裁：七言律诗

北省虽然赖麦秋，大田究以重秋收。曰旸曰雨庆时若，我黍我禾胥穫稠。各属笇称九分剩，一心慰解万民愁。守谦戒满盟恒念，广为寰中愿更悠。
山东巡抚长麟奏报省城得雨诗以志慰
作者：弘历
朝代：清
体裁：七言律诗

清河下浣此间雨，南霈济南迟二时。虽曰较斯逊霔久，幸知于彼亦霶施。以予望切章先奏，待属陈齐驿续驰。虔谢大田堪播种，普沾企即喜音披。
山东巡抚长麟奏报秋成九分有馀诗以志慰
作者：弘历
朝代：清
体裁：七言律诗

齐郊春泽究称偏，积欠曾教缓历年。幸得尺膏沾夏月，普兹硕穗熟秋田。九分以计稔逢岁，万宝胥登恩沐天。较比豫疆麦收逊，慰中自哂太求全。
山东巡抚长麟奏报通省收成七分有馀诗以志慰
作者：弘历
朝代：清
体裁：七言律诗

春为望雨后沾泽，满拟大田歌屡绥。讵谓夏霖间潢潦，因之数郡受阽危。急赒例赈行次第，补短截长报定规。通省犹能称下稔，慰中兼惜为心驰。
山东巡抚长麟奏报通省收成九分有馀诗以志慰
作者：弘历
朝代：清
体裁：七言律诗

山东春旱麦非穰，入夏以来若雨旸。梁下黍高胥稔穫，幸斯补彼足灾偿。价平自是娱黔赤，谷贱应教计盖藏。慰以为惭默忖处，祈年外政鲜奇方。
山东巡抚长麟奏报麦收分数诗以志事
作者：弘历
朝代：清
体裁：五言律诗

归舟过东省，望雨早为愁。各属兹通计，七分仍报收。转旋赖天佑，饼饵惠民畴。畿辅幸同等，失中小得酬。
山东巡抚长麟奏济南百岁寿民赵琳五世同堂诗以纪瑞
作者：弘历
朝代：清
体裁：七言律诗

西川张氏西江古，五代同堂夙咏笺。赉彼二家示尚齿，逮兹三事喜齐肩。螽斯衍庆宫闱始，燕翼绵禧寰宇骈。寿世熙民宜赋咏，或殊麟凤纪祥篇。
山东巡抚长麟奏通省得雨秋禾普种情形诗以志慰
作者：弘历
朝代：清
体裁：七言律诗

晋豫江南雨早沾，为齐望泽每忧添。奏来五府霈优澍，趣种晚田及始炎。虽是麦收歉饼饵，庶期禾稔济闾阎。应思筑圃西成远，虔巩戒盈慢自忺。
山东巡抚长麟山西巡抚明兴各报得雪诗以志慰
作者：弘历
朝代：清
体裁：七言律诗

隔晨山左右章呈，胥报弥漫获瑞霙。齐向东沾此西渥，晋称北被逮南并。已欣秋播麦根护，更利春来禾种萌。批摺晓当霏细霰，又怜随霁尺无盈。
山东巡抚长麟山西巡抚海宁各报得雨诗以志慰
作者：弘历
朝代：清
体裁：七言律诗

晋齐山各异西东，先后同沾信至同。一日顿增两处慰，天恩实被藐躬崇。久知畎亩均含润，又可麦禾胥卜丰。咄此言邻失之满，惟当谦巩惕渊衷。
山东巡抚长麟布政使缪其吉各报得雪诗以志慰
作者：弘历
朝代：清
体裁：七言律诗

抚臣适为阅兵南，布政省城奏事堪。各以仲冬廿之日，同欣得雪寸称三。早经渥雨麦种广，益被佳霙苗润含。先此一朝寸沾一，念他诚慰顾斯惭。
山东巡抚长麟报雨诗以志慰
作者：弘历
朝代：清
体裁：五言律诗

八府诚沾足，四州报未齐。果如昨所料，究幸旱斯暌。市价日称减，民情秋可徯。月馀愁略释，额庆敬弥跻。
山东巡抚长麟河南巡抚梁肯堂各报得雨诗以志慰
作者：弘历
朝代：清
体裁：七言律诗

季春之廿跸回盘，值雨微嫌行路难。山左河南同日霈，省城各郡万民欢。所嫌者小所欢众，益庆何脩益不安。昨并甘凉知被雪，惟钦保泰敢心宽。
山东巡抚长麟河南巡抚梁肯堂各报得雨诗以志慰
作者：弘历
朝代：清
体裁：七言律诗

月之中浣京畿雪，继洒连霏渥且优。山左河南都为雨，今朝昨日报来周。麦苗既卜堪登陇，谷种兼欣可播畴。南暖北寒胥被泽，慰哉惟益励勤修。
山东巡抚长麟河南巡抚梁肯堂各报得雪诗以志慰
作者：弘历
朝代：清
体裁：七言律诗

今秋霖雨太优滋，冬孟尚非望雪时。两省报沾二三寸，同朝弗爽后先期。晚禾都幸中丰穫，宿麦复增明岁资。阅奏慰哉兼盼尔，祈年不知足恒兹。
山东巡抚长麟河南巡抚毕沅各奏报得雨情形诗以志事
作者：弘历
朝代：清
体裁：古风

月之廿日此间雨，其深五六寸有馀。惜其弗广所润近，不过百里仍涸如。越日刘峨及和琳，寸不及五各奏书。今朝次第报齐豫，齐则泰安三寸濡。迤南各属或相仿，北则寸许乾如初。豫则河以南无碍，河以北乃旱甚诸。披览南顾增焦切，去岁逢稔民方苏。元气未复虑荐臻，调变乏术深惭予。
山东巡抚长麟续报各属得雨情形诗以志慰
作者：弘历
朝代：清
体裁：七言律诗

省城得雨奏闻先，各属均沾此达笺。五十馀州县胥被，万千数农圃回鲜。秀而弗实者加实，旱以未田兹可田。夏长秋收时尚永，目前称慰益夔然。
山东巡抚长麟续报得雨诗以志慰
作者：弘历
朝代：清
体裁：七言律诗

仲月甘膏寸二三，继沾欣阅奏书函。季春之朔蒙恩霈，各属以时冀泽覃。二麦拔秧香饼饵，大田播种亩东南。近京正此资优渥，云作风随对每惭。
山东巡抚阿尔泰奏报得雨
作者：弘历
朝代：清
体裁：七言绝句

京畿左右知沾泽，早为萦情廑豫齐。东抚佳音先递到，膏滋为庆足兴犁。
山东巡抚阿尔泰奏报得雨
作者：弘历
朝代：清
体裁：七言绝句

同时三省均沾泽，庆慰难为此际情。资始春耕及秋穫，益深戒满与持盈。
山东巡抚阿尔泰奏报得雨
作者：弘历
朝代：清
体裁：七言律诗

山左畿南同日沾，喜馀愁思复重添。麦苗秀矣更期实，谷雨时哉今觉纤。苦莫苦于多欲信，廑惟廑此万方兼。何当寰宇均丰乐，始得双眉放两尖。
山东巡抚阿尔泰奏报得雨口占志闷
作者：弘历
朝代：清
体裁：七言绝句

山左甘膏寸溽三，秀芒正益麦含含。顾瞻畿辅殷需泽，庆慰无能抵惄惭。
山东布政使于易简奏报得雨诗以志慰
作者：弘历
朝代：清
体裁：七言律诗

省城应有大员留，雨报济南五寸周。识彼东西沾以广，殊兹南北被非优。虽然额手暂生慰，仍是蹙眉未解愁。傍晚云容渐浓布，庶几今夜霈恩稠。
山东布政使国泰奏报得雨
作者：弘历
朝代：清
体裁：七言律诗

仲春下浣此沾膏，其日山东泽亦叨。虽是为时异南北，同兹利穑遍低高。麦麰苗长铺陇亩，禾黍芽滋免桔槔。农候方长敢即慰，可忘去岁望霖劳。
山东布政使江兰山西巡抚蒋兆奎各报雨诗以志事
作者：弘历
朝代：清
体裁：七言律诗

济南五寸幸沾恩，各属详查续报遵。四月太原虽被泽，兼同别郡望膏敦。总之略比畿郊胜，益切殷忧方寸存。坐起不宁纷志虑，自持以敬静袪繁。
山东布政使江兰巡漕御史阎泰和各报得雨诗以志慰
作者：弘历
朝代：清
体裁：五言律诗

雨雪关农务，众知我念勤。凡当逢泽霈，无不达宸闻。巡界齐河报，视漕峄县欣。详查俟抚奏，额手庆春耘。
山东布政使缪其吉报雨口号志闷
作者：弘历
朝代：清
体裁：七言绝句

山左雨滋二寸田，非优究润麦芊芊。北南被阙中间此，把笔欲吟转恧然。
山东得雨志慰
作者：弘历
朝代：清
体裁：古风

齐鲁连岁灾，黔黎亦亟苦。流离鸠鹄形，匪闻乃目睹。每餐为不饱，其状安忍语。来京值惨故，我心纷愁绪。民伤宛在怀，以我忝人主。赈贷虽屡加，尚恐不得所。轺车命大臣，稽察实惟汝。人事纵拮据，小救其奚补。降康端赖天，引领盼时雨。兹接方伯奏，佳卜商羊舞。一犁既普沾，东郊见侯旅。来牟纵过时，可以播稷黍。更切展转忧，谷种其焉取。
山东得雪志喜
作者：弘历
朝代：清
体裁：古风

青齐去岁歉晚收，所希小稔登麦秋。屡闻三白欠冬月，恻然南顾心怀忧。浙东况复灾较重，朝夕蒿目无良谋。截漕已过三之一，太仓所资命亟留。迩来入春才数日，瑞雪频见霏皇州。一以额庆一以望，不知近远均沾不。忽传大吏报得雪，云始齐莒逮鲁邹。遗蝗入地无复患，举趾足可兴锄耰。嗟我灾黎庶少济，用此稍慰舒眉头。慰馀展转愁复继，至今温台米价涌贵无停休。
山东河南各报得雨诗以志慰
作者：弘历
朝代：清
体裁：七言律诗

秦晋今年膏实优，京畿微望泽邀稠。独廑齐豫可均被，兹报沛滂同不谋。迟早祗分日一两，秀苗胥沃陇禾麰。奏书展阅批欣慰，慰复恐邻志满不。
山东河南山西各报得雪同日奏至诗以志慰
作者：弘历
朝代：清
体裁：五言律诗

十二日之雪，幸沾四省同。浅深寸异耳，先后刻殊中。胥渥麦苗润，普滋地气融。似兹蒙厚贶，实益惕微躬。
山东河南山西陕甘各督抚胥报得雪诗以志慰
作者：弘历
朝代：清
体裁：五言律诗

山左山之右，河南陕以西。佳音各驰奏，瑞雪率沾齐。分寸虽殊泽，麦麰胥润萋。近京偏欠渥，既慰既怦兮。
山东河南巡抚各报得雨诗以志慰
作者：弘历
朝代：清
体裁：七言律诗

山左河南驿疏誊，岁前膏澍普沾称。北寒雪乃其常被，腊末雨诚得未曾。正庆六花元旦沐，继闻两省渥霖仍。天麻滋至何脩遇，感荷之馀益战兢。
山东河南巡抚各报得雪诗以志事
作者：弘历
朝代：清
体裁：七言律诗

孟冬冻雨实深沾，弗雪月馀亦不嫌。近昨连朝幸云布，微霏先集忽风兼。豫南却报三寸积，齐左犹称加倍添。慰以为惭艰措思，况廑河务那心恬。
山东河南巡抚各报雨雪情形诗以志事
作者：弘历
朝代：清
体裁：七言律诗

保阳晋省都沾泽，齐豫还廑泽被么。山左继闻雪叨普，河南今报雨滋多。不惟三白占麰麦，兼喜大田利黍禾。祗有西秦音未至，遂教驰驿问如何。
山东河南抚臣各奏报得雨
作者：弘历
朝代：清
体裁：古风

北地春雨艰，雨足必收麦。青豫麦为秋，更复赖甘泽。所欣数年来，如膏每盈尺。至于畿辅地，春旱例自昔。十年九不雨，云汉赋何益。惟待夏霖沛，可冀苗之硕。去年夏苦暵，如焚日忧迫。三冬雪未足，举趾伊朝夕。安得及兹晨，优渥遍广陌。嗟嗟我农夫，多劳而鲜获。休徵致未能，返已深自责。
山东河南抚臣奏报得雨志怀
作者：弘历
朝代：清
体裁：七言律诗

一日连闻两处沾，远欣翻致近忧添。雨才湿地风吹去，慰在他方愁此兼。已少閒情花委砌，偏多烦绪絮糊帘。斋宫静养神心谧，祗觉勤民志未恬。
山东章邱县民王欣然寿一百三岁其弟瑞然寿百岁昆季一堂期颐萃庆诗以赐之用表闾里
作者：弘历
朝代：清
体裁：七言律诗

淯水由来廖氏泉，鸡山今有地行仙。不希终嘏及纯嘏，罕见欣然与瑞然。棠棣枝同椿树茂，鹡鸰羽共鹤翎翩。友于笃庆勤耕读，致寿斯宜表厥贤。
山东获麦
作者：弘历
朝代：清
体裁：古风

远近皆吾民，溥丰实切愿。势有不能齐，免歉斯为善。齐鲁去岁佳，闾阎气已转。今复获麦收，南望诚欣忭。左顾畿辅间，望泽徒增叹。远喜率易忘，近愁例难判。
山东连岁荐饥百姓艰苦之状东巡曾所目睹故不惜帑金仓粟亟为救恤恐地方有司力有不逮而识有未周也则命大学士高斌左都御史刘统勋率给事中御史等自春徂秋驻彼巡视赈务今高斌等及巡抚阿里衮奏报禾稼登场秋收丰稔所历城市乡村民气翕然改观有更生之庆览奏欣慰因以命篇
作者：弘历
朝代：清
体裁：古风

调幕惟予责，祈年志靡已。宇县既云广，保赤无遐迩。水旱近何多，讵可诿常有。独兹山左民，逢歉连年矣。老弱委沟壑，壮者半流徙。疾苦经目击，赈恤莫迟待。杂咏成四章，感愧由衷已。归来哀惨中，不敢忘东鄙。大僚及科道，亟往代予视。宁滥无或遗，足括荒政体。如婴乳而哺，如病药以医。三时喔咻之，介遗延至此。皇天生物心，悔祸降康祉。披来公奏章，禾稼登场美。民艰因以愁，民苏得无喜。元气未易复，既喜忧还继。尚有偏灾者，虽小应抚敉。嗟嗟我臣工，敬惧勿暂弛。
山东钜野县民姚宏毅年一百一岁妻年一百岁齐眉难老人瑞所希因成是咏赐之
作者：弘历
朝代：清
体裁：七言律诗

容台百岁本观恒，百岁齐眉得几曾。祇昨广南传仅见，即今齐左报同称。一时上瑞萝图展，双老相庄鸿案凭。寿德醇风耀闾里，褒恩骈叠允宜膺。
山东青州诸郡得雨志慰
作者：弘历
朝代：清
体裁：古风

山左昔被灾，数郡民流徙。抚恤不遗力，稍为补救耳。所幸天悔祸，去岁两收美。元气虽略复，屡丰日以企。迩闻麦复佳，额手为民喜。封章更欣览，时雨沾东鄙。京畿颇望泽，惄焉愁无已。遗远夙所戒，东望慰由彼。恤近情之常，旦夕忧在此。慰少忧实多，投艰竟谁诿。
山中
作者：弘历
朝代：清
体裁：七言律诗

一雨山中顿似秋，敕几馀暇试为游。昨嫌坂色黄如濯，今揽冈容翠欲流。弗啻三农歌泽渥，应知万物沐恩稠。更欣远缱江南境，都报沾膏速署邮。
山中
作者：弘历
朝代：清
体裁：古风

山中午热早晚凉，是谓不常乃其常。午热树阴坐纳爽，早晚凉著裌衣裳。弗凉鹿那致肥泽，弗热稼岂成云黄。相资并济欣两得，吾亦随时赏景光。
山中
作者：弘历
朝代：清
体裁：古风

山中朝暮寒，卓午更暄暖。向阳草已青，背阴雪犹满。一水度几番，激湍率清浅。谷口乃旷夷，岭源尚�嵼。山村凡数家，刀耕辟町疃。瓜壶堆木盘，持以迓华䍐。欣兹太古风，如阅横披卷。
山中
作者：弘历
朝代：清
体裁：七言律诗

山中秋信得来真，树张清阴风爽神。鸟似有情依客语，鹿知无害向人亲。随缘遇处皆成趣，触绪拈时总绝尘。自谓胜他唐宋者，六家咏未入诗醇。
山中
作者：弘历
朝代：清
体裁：古风

山中秋日胜春日，木叶微脱精神出。更馀浅绿与深红，拂以凉飙众响逸。滃然吐云万态幻，诗不能工画停笔。待围泽地时憩留，抚松藉草坐石头。子陵垂钓景宗猎，各适其适心悠悠。我逊重华希有志，木石与居鹿豕游。
山中
作者：弘历
朝代：清
体裁：五言律诗

晓霁谷凉浮，山中试一游。树深禽语细，土软鹿踪留。云向天边敛，泉从石罅流。都称景如画，画可似兹不。
山中
作者：弘历
朝代：清
体裁：古风

骋怀命笋舆，点笔倚云峤。石白无俗韵，松苍有古貌。春深峰翠迟，风劲衣寒峭。寥朗极遐观，籁奏苏门啸。
山中二首 其一 风
作者：弘历
朝代：清
体裁：七言绝句

山中四季各为风，最是金�致不同。驱暑拒霜成万宝，小哉空说楚王雄。
山中二首 其二 露
作者：弘历
朝代：清
体裁：七言绝句

山中秋半露华鲜，太古林峦太古天。设向人间论甲子，老于宝瓮纪尧年。
山中二首一韵 其一 稚松
作者：弘历
朝代：清
体裁：七言绝句

高才盈尺出沙陂，便有淩云想拔枝。一卷陈书适在手，对如江总少年时。
山中二首一韵 其二 老杏
作者：弘历
朝代：清
体裁：七言绝句

一株老杏倚山陂，泫露红花三两枝。恰似琵琶歌少傅，夜深忽忆少年时。
山中即景四首·其一
作者：弘历
朝代：清
体裁：七言绝句

山中无事弗清真，妙合而凝静入神。鹤似有缘迎客立，鹿知不害向人亲。
山中即景四首·其三
作者：弘历
朝代：清
体裁：七言绝句

横云峰影半空翠，度雨溪声百道喧。蝶饱花香过别圃，鸟随叶落到前轩。
山中即景四首·其二
作者：弘历
朝代：清
体裁：七言绝句

依岩结屋翰筵香，不是仙乡即帝乡。北谷风来万林响，西风日落一川凉。
山中即景四首·其四
作者：弘历
朝代：清
体裁：七言绝句

爽延冰簟辞摇扇，昼永壶天得赋诗。设问山庄何所事，荅言惟此觉便宜。
山中晴景
作者：弘历
朝代：清
体裁：古风

昨晴业已佳，今晴诚更妙。既沾益既足，宜暄故宜曜。千峰生紫烟，万叶濯青峭。几馀命轻舆，于焉畅清眺。当春松自苍，过雨花含笑。激石泉越凉，隐树径犹奥。逐处可成憩，摛吟随兴到。设非遇时若，亦难从吾好。
山中村·其一
作者：弘历
朝代：清
体裁：七言绝句

数家茅屋亦称村，六畜兼宜乳字蕃。桦木高排成虎落，豆花斜蔓隔羝樊。
山中村·其二
作者：弘历
朝代：清
体裁：七言绝句

拣田随意垦山上，避赋成群到塞中。纵是漏卮听亦得，丈量底更命司空。
山中杪秋·其一
作者：弘历
朝代：清
体裁：五言律诗

烟云朝暮变，紫翠槲枫兼。籁动风满谷，波澄月一奁。景深素秋杪，兴寄碧峰尖。无尽藏真界，取之岂碍廉。
山中杪秋·其二
作者：弘历
朝代：清
体裁：五言律诗

閒窗日影上，书室足清光。谁谓山林内，而无翰墨香。芸编堪汲古，菊节待重阳。入画相应处，千峰罨一房。
山中雨景·其一
作者：弘历
朝代：清
体裁：七言绝句

山庄驻跸逢秋雨，净涤馀炎益晚禾。行旅何曾愁且怨，农夫祗觉舞而歌。
山中雨景·其三
作者：弘历
朝代：清
体裁：七言绝句

点经塞树声偏壮，籁度山楼气忽寒。却为空濛宜纵目，添衣还倚石阑干。
山中雨景·其二
作者：弘历
朝代：清
体裁：七言绝句

朵云刚见吐遥峰，雨不崇朝膏泽浓。好待晴明咏新景，万山濯出紫芙蓉。
山中雨景·其四
作者：弘历
朝代：清
体裁：七言绝句

鹿避湿依深树立，鱼喁沤傍碧荷浮。金官权被山灵擅，幻得新秋似杪秋。
山中雨望·其一
作者：弘历
朝代：清
体裁：七言绝句

夜雨连晨晨更浓，配藜硙即复舂容。轻舆骋望能无喜，此喜由来总为农。
山中雨望·其三
作者：弘历
朝代：清
体裁：七言绝句

昨近山行颇厌尘，千峰乍濯玉嶙峋。流朱飞翠开生面，树树花花笑迎人。
山中雨望·其二
作者：弘历
朝代：清
体裁：七言绝句

前峰若失后峰连，倏合旋开幻岭烟。试拟今朝即景句，玉清真境小游仙。
山中雨望·其五
作者：弘历
朝代：清
体裁：七言绝句

三春尺泽遇曾无，嘉霔祥霖有是乎。振旅宜农骈美庆，惕亨恤泰益廑吾。
山中雨望·其四
作者：弘历
朝代：清
体裁：七言绝句

岩枝涧叶总沾濡，那计平畴渥也无。便是霏空势徐止，经乔木下镇垂珠。
山中雪景·其一
作者：弘历
朝代：清
体裁：七言绝句

游罢春山歇马鞍，园门入值雪花攒。多人既不苦泥滑，素景便宜此重看。
山中雪景·其三
作者：弘历
朝代：清
体裁：七言绝句

凭空剪水结为花，姑射孤山定不差。解与花朝助寥寂，酬予创见待重誇。
山中雪景·其二
作者：弘历
朝代：清
体裁：七言绝句

园中亦复有崇山，缓步肩舆㠎嶪间。缀树已成银错落，入溪还写玉潺湲。
山云
作者：弘历
朝代：清
体裁：古风

山云傍午浓，同色无舒卷。对此望又奢，积素况封巘。问奇不避寒，信步忘近远。已喜琼田踏，更冀冰花剪。三复泛胜篇，岂辞多益善。
山云
作者：弘历
朝代：清
体裁：七言律诗

山云出岫原无定，时作阴还时作晴。幻得千峰明晦别，迥超六法画图横。肩舆披异寒暄景，点笔吟参动静情。设使崇朝复为雨，佳哉实益利新耕。
山云
作者：弘历
朝代：清
体裁：古风

山云坌入凌云户，拂拂凉丝度山雨。最高楼阁出云表，变幻须臾迷处所。下视村落纷林莽，座侧飞云覆平楚。彼有人焉望此间，应讶云中见尔许。妙哉奇景真旷观，却愁下土商羊舞。
山云
作者：弘历
朝代：清
体裁：七言绝句

山云忽晦忽开晴，秋月翻殷望雨情。菜圃荞塍需继润，随时随地廑民生。
山云
作者：弘历
朝代：清
体裁：七言绝句

山云易雨易为晴，恰似随人意止行。暄润利农真复慰，越因慰后凛持盈。
山云
作者：弘历
朝代：清
体裁：古风

山云过午浓，霭霭低四宇。烟容迷薜萝，岚气蒸岖峿。是皆肤寸徵，应时庶其雨。将秀者麦麰，甫苗者禾黍。胥资膏泽濡，我望同农父。曦光时隐现，阴晴无定所。何心揽景物，殷意盼泽普。
山云
作者：弘历
朝代：清
体裁：五言律诗

山云过午浓，霭霭羃诸峰。适以今朝遇，那忘去岁逢。为霖诚复好，于泽岂辞重。入夜时聚散，问穷丙夜钟。
山云
作者：弘历
朝代：清
体裁：古风

山云酿雨风散之，时复风静雨丝丝。已欣二麦天浆沃，更蕲三月甘膏垂。徊徨自怜还自问，古云知足者为谁。
山云一首
作者：弘历
朝代：清
体裁：古风

山云几片冉冉兴，旋布长空作阴矣。借问丰隆一何神，适才午热缘有此。霏为细霔固无妨，散露新蟾益可喜。
山卉
作者：弘历
朝代：清
体裁：七言律诗

山卉当秋亦自芳，几丛浅紫复深黄。本来入画仍宜咏，却是无名祗有香。君道不妨成挂漏，龙门还笑藉膻芗。天浆沆瀣真公溥，万朵奚分一例瀼。
山台待月复下登舟揽景
作者：弘历
朝代：清
体裁：古风

过望月上迟，高斯先见矣。因之事登山，台更高山耳。欲得乃无厌，人情率如此。夕曛犹满川，台上峭凉美。少坐渐昏黄，东方明渐始。但见升岭巅，谁知涌海底。是时方戌刻，更鼓犹未起。清概不可孤，当并揽山水。策马共月行，登舟共月止。青雀不觉动，银蟾益如洗。懋勤供砚匣，即景探其理。水态与山容，都归朗照里。
山城夏霁歌题钱维城画
作者：弘历
朝代：清
体裁：古风

赤夏赖雨亦赖晴，润之晅之禾怒生。老农较量诚不易，几多辛苦方西成。是时山庄驻翠旌，甘霖早澍沟渠盈。解作既息暑亦涤，鹊呼正报开初晴。片云归岫弱无力，凉风吹树壮有声。黍高梁下尽滋渥，油油叶潋炎曦明。延楼埤堄曰绮望，登临纵目堪怡情。馀事万概都恰当，一喜所遇皆欣迎。层峰沓障濯新翠，烟坑石谷淙繁鸣。深林露坠茅屋湿，野水涨到扁舟轻。何来塞景肖江国，谢公佳句真豪清。侍臣扈跸图所见，宛然夏霁呈山城。高张白壁拂爽气，岩间辉映新阳晶。
山塘策马
作者：弘历
朝代：清
体裁：七言律诗

山塘策马揽山归，淡荡韶春鞭漫挥。烘受朝晴花蕊绽，润含夜雨麦苗肥。曰游曰豫所无逸，乐水乐山亦静机。更喜吴民还易教，重来歌舞较前稀。
山居
作者：弘历
朝代：清
体裁：七言律诗

山居随意作清娱，底觉风光塞景殊。且喜树姿犹张王，还教峰色不模糊。道堪因契真佳矣，画岂能工有是夫。彷佛翠微阿那畔，丹邱生在许招呼。
山居·其一
作者：弘历
朝代：清
体裁：七言律诗

山居幽致许谁同，变态烟云晓暮中。橡子坠林疑骤雨，石泉赴涧似回风。野花带露全凝白，峰桕欺霜未作红。只有苍松无改度，晚来依旧月朦胧。
山居·其三
作者：弘历
朝代：清
体裁：七言律诗

岩腰轩阁俯高秋，徨倚如登百尺楼。野马出山斜照没，玉蟾上树晚凉浮。目穷碧落心胸阔，袖引金飔今古收。只许词臣伴清切，酣吟每每递诗邮。
山居·其二
作者：弘历
朝代：清
体裁：七言律诗

鹿柴朝开野鹿来，相将孤鹤立莓苔。云驱晓雾惟空宇，露下秋皋绝点埃。石剑攒青犹屴崱，水衣萦碧任潺洄。拟将底事消清暇，雪色吟笺取次裁。
山岚
作者：弘历
朝代：清
体裁：五言律诗

含秋益飒尔，蒸润复凄其。落谷有常度，傍曛无舛期。王丞送僧际，谢客出堂时。空翠清澄里，雅宜搆藻思。
山市晴峦歌题巨然画
作者：弘历
朝代：清
体裁：古风

山市晴峦无山名，疑在大峨小峨阜。试看峰顶露远白，万古冰霜九夏守。凹坪乃始搆精蓝，已是天半梯险陡。八十四盘堪历数，一盘一涧垂龙走。林坳茅屋凡几家，新店不知斯是否。晓烟初泮落晴光，湿润犹然滴樾薮。蜀犬吠日虽得闻，讶似云中鸣玉狗。潇湘传景何足云，马远见之应缩手。元气磅礴神淋漓，不可捉摸谁可偶。此僧为画乃谈禅，普贤世界空诸有。
山市行
作者：弘历
朝代：清
体裁：古风

海客谈蜃楼绛宫，明灭杳难睹。齐人诩瀛洲三岛，荒唐无处所。岂如山市擅奇观，惜乎初未闻之古。秋山行旅旧曾图，烟树苍茫知几许。水气岚光同一如，爰为标名诗以谱。雁塞龙堆万岭盘，风清霜白九秋序。晓星初上残月明，寥天将曙朱轮吐。停鞭绝顶少徘徊，山腰荟蔚才一缕。非烟非雾复非云，如岳如楼更如橹。须臾变幻满空白，几点金焦露龋龋。翠柏丹枫时隐现，陡壁悬崖互容与。乍合倏离难捉摸，马腾波赴谁部伍。如从云海泛骞槎，咫尺琳宫并瑶圃。谷神游戏有是哉，画家留白此鼻祖。
山庄即事
作者：弘历
朝代：清
体裁：五言律诗

午热夕晨凉，山庄是所常。田滋农望洽，潦退旅情忘。林石供閒憩，诗书消夏长。诸凡逢顺适，益觉惕无遑。
山庄即事
作者：弘历
朝代：清
体裁：七言律诗

沿革兴州难考寻，山庄肯构亹予心。岚来气挟蹛林远，涨落波奔沧海深。较雨量晴每蒿目，探奇揽胜亦开襟。继绳敢谓庶无忝，惟是常瞻圣日临。
山庄即事
作者：弘历
朝代：清
体裁：七言律诗

电光石火刻难驻，不到山庄隔两冬。知我有悲白云色，惭他无改碧山容。堂题乐寿成虚望，心识音颜祗梦逢。惧不忍言昔所咏，而今觅惧亦何从。
山庄即景
作者：弘历
朝代：清
体裁：七言律诗

无暇今年幸木兰，仲秋山景御庄看。连林高下犹蔚绿，间树两三忽染丹。支伞寻吟趁午热，倚窗习字避晨寒。旧新藩部都散遣，消得清閒几日槃。
山庄即景
作者：弘历
朝代：清
体裁：七言律诗

经始康熙壬午岁，阅今八十有三年。种松庭际较予老，题额檐间仰祖悬。是处都廑继绳志，无时不课雨旸天。秋收南北率称有，略幸舒眉一命笺。
山庄启跸之作
作者：弘历
朝代：清
体裁：七言律诗

较猎乘时正凛秋，岩关爽气拂旌斿。晴开塞囿千峰近，雨挽山庄一日留。野水拍桥沙涨落，晚禾积圃石田收。无遗地力繁生齿，为此欣然为此忧。
山庄启跸木兰行围之作
作者：弘历
朝代：清
体裁：七言律诗

中秋恰度饼瓜筵，启跸行围例按前。益壮老当语犹古，自疆不息封惟乾。川涂潦退幸非沴，北逊南收历阅田。逮八旬将罢乘骑，欣兹一再尚鸣鞭。
山庄启跸木兰行围之作
作者：弘历
朝代：清
体裁：七言律诗

山庄行庆揽衢歌，宝月团圞节并过。蒐狩九秋应在即，栖迟廿日觉无何。轻岚别岫云封户，细雨遥源水涨波。更有予心欣慰处，石田仍获胜常禾。
山庄启跸木兰行围之作
作者：弘历
朝代：清
体裁：七言律诗

斋趋松鹤敬安诹，遂以虞旌发跸驺。小阔寝门廿馀日，丕承家法万斯秋。西成历览欣绥屡，北部群随聚仰流。揽辔据鞍同往岁，肯因耽逸懈贻谋。
山庄启跸木兰行围叠去岁作韵戏用倒勾体
作者：弘历
朝代：清
体裁：七言律诗

二载期犹试猎鞭，昨秋遇潦罢于田。明年庆典应宫禁，此日行围勉惕乾。岂为禽从娱乐已，亦惟家法继绳前。中关五十里而吉，驻早拈词拂翰筵。
山庄启跸行围木兰之作
作者：弘历
朝代：清
体裁：七言律诗

自强不息切衷敦，启跸行围家法尊。娱老岂宜逸一已，习戎今喜挈元孙。试看亲近诸藩意，肯独高居塞苑存。趁此耆年尚能骑，承前示后识长言。
山庄晓景
作者：弘历
朝代：清
体裁：古风

肃辔凌露晨，趁凉陟层峦。霏微夜雨散，离披朝云骞。人家在谷口，井闾腾晓烟。塞气逼不升，变雾如白绵。我欲乘之游，沧海逗三山。山庄咫尺间，乃作万里观。
山庄晚景
作者：弘历
朝代：清
体裁：七言律诗

山庄晚景越清嘉，秋狝明当发翠华。居两月馀才一瞬，阅真山那异空花。鱼贪新水浮行上，鹿趁夕阳倚落斜。日涉所成趣不浅，黄绫诗本付生涯。
山庄杂兴·其一
作者：弘历
朝代：清
体裁：五言律诗

地僻轩逾静，山深草亦馨。风前霏乱锦，窗里罨浓青。润挹云霞气，真参泉石灵。抽毫难得句，倚柏小延停。
山庄杂兴·其三
作者：弘历
朝代：清
体裁：五言律诗

朝暮山容变，高低眼界移。能添诗者句，应是画家师。驯鹿眠烟磴，残蝉挂露枝。行吟情稍倦，一棹泛沧池。
山庄杂兴·其二
作者：弘历
朝代：清
体裁：五言律诗

经雨溪流涨，临秋天宇高。徂云恋峰岫，爽气偪衫袍。饶有心堪会，原无暑可逃。林泉惬清兴，舒啸寄东皋。
山庄杂兴·其四
作者：弘历
朝代：清
体裁：五言律诗

断岸一徘徊，寥天纵目恢。雅宜伸愫抱，底用举樽罍。涧口飞虹落，云标画障开。游观岂可极，伫待奏章来。
山庄杂咏·其一
作者：弘历
朝代：清
体裁：七言绝句

每先秋狝驻山庄，水态峰姿引兴长。佳景天成胜江国，早藏灵境待仁皇。
山庄杂咏·其三
作者：弘历
朝代：清
体裁：七言绝句

秋山雨过濯浓青，远近泉声谡入听。新搆云居号松鹤，千秋万载奉慈宁。
山庄杂咏·其二
作者：弘历
朝代：清
体裁：七言绝句

万壑松风一室幽，芸窗如昨每吟留。卅年问学无些进，空觉羲娥迅似流。
山庄杂咏·其四
作者：弘历
朝代：清
体裁：七言绝句

点笔文轩命墨娥，成书便拟号归禾。未如七十传灵囿，动植飞潜较总多。
山庄深秋即景
作者：弘历
朝代：清
体裁：七言律诗

昨日门前送凤幨，后程因致小留淹。林稀鹿向平原出，水冷鱼寻深沼潜。金气肃消幽坞外，碧霄朗接远峰尖。最佳处合忘诸虑，盼切捷音志未忺。
山庄灯夕锡宴联句
作者：弘历
朝代：清
体裁：七言排律

西极来宾示宠章，升平灯宴锡山庄。欲因柔远非誇富，早识归仁敢恃强。嘉与朝正同燕衎，快当避暑惬清凉。诗唫乐恺周遐迩，占合丰盈协雨旸。万树芳园烟羃羃，三霄佳夕露瀼瀼。乍教貔虎陈仙仗，更幻鱼龙集广场。望过东冈月犹朗，节逾北至夜初长。穹窿圆幕卿云拥，左右宾筵绮席张。熠熠鶱鸾呈锦绣，呦呦鸣鹿应笙簧。蚖膏烂处明宫柳，鹤燄高时出苑墙。塔现玲珑森宝网，花敷顷刻灿萤囊。玉蛾来往飞如织，银蝶参差舞欲狂。拔地虹流峰树射，殷天雷碾塞云翔。上元不夜浑今夜，胜事无方洽四方。素䨲擢毫团窟桂，赤乌刷羽烛榑桑。蓬山忽讶六鳌戴，朱阙欣看五凤蹡。枝耸珊瑚摇碧海，奁堆韎�映朝阳。星毬结字分还合，冰镜排轮低复昂。熚烞声中山荅响，辉煌影里水翻光。天开奇景龙沙创，序借新年燕綵飏。吐火吞刀争献伎，寻橦履索列成行。折腰引手盘旋架，急拍高歌上下吭。捷逞都卢纷杂沓，乐陈僸昧震礌硠。红云一片扬旌旆，绿罽双驰过骕骦。翡翠翎垂文士帽，麒麟锦制外臣裳。叵罗潼乳三巡遍，甲煎沉檀百和香。跋浪长鲸动鳞甲，撇空掣电耀精芒。锦棚未散灵丝会，绛纸还烘桦烛装。重听踏歌喧象板，无烦竞渡楫沙棠。黄梅气爽清文囿，红藕风多袭御床。珠勒马颁天厩秣，蹴蔬羊出大官湘。传柑一例同堂陛，奉赆千群共享王。新旧藩邦都侍从，暖寒岁令总庥祥。团圞接坐依华幄，次第呼名赐玉浆。燕笑亲聆天语近，鸿篇宣示圣恩洋。游从瑶岛欢何极，禁放金吾漏未央。长夏尚徵春有象，寰瀛真见悦无疆。钦承家法联中外，巩固金瓯奕叶庆。
山庄灯词八首·其一
作者：弘历
朝代：清
体裁：七言绝句

傍晚山云静碧空，芳园万树幕当中。鐻鍝君长新来享，应许观灯示大同。
山庄灯词八首·其七
作者：弘历
朝代：清
体裁：七言绝句

龙膏鹤燄光明藏，翠柏青枫澹荡宵。嘉客欣看千帐会，词臣漫诩九瀛朝。
山庄灯词八首·其三
作者：弘历
朝代：清
体裁：七言绝句

岩风入夕觉轻寒，五月烟花快意看。更向幔城举首望，锤峰早挂玉轮团。
山庄灯词八首·其二
作者：弘历
朝代：清
体裁：七言绝句

火树腾辉映绿云，凤箫声应鹿鸣闻。御园节景年年赏，谁识山庄迥出群。
山庄灯词八首·其五
作者：弘历
朝代：清
体裁：七言绝句

玉塞天宽不碍月，云庄夜静恰宜灯。法轮辉朗空王现，膜拜殊胜碧眼僧。
山庄灯词八首·其八
作者：弘历
朝代：清
体裁：七言绝句

倒碗吞刀百戏陈，升平歌里踏灯轮。重裀列坐欢情洽，底用通言藉舌人。
山庄灯词八首·其六
作者：弘历
朝代：清
体裁：七言绝句

何必夏惟夜方短，果然灯与月为缘。黄沙青海胥来贺，湛露薰风普预筵。
山庄灯词八首·其四
作者：弘历
朝代：清
体裁：七言绝句

玉蛾火蕊势飘萧，借助琳峦落翠标。今岁不惟逢闰月，都称闰得上元宵。
山庄荷花尚存簪植胆瓶与盆菊相对天然清供朅尔成什亦兴之所寄也
作者：弘历
朝代：清
体裁：七言律诗

菊放深秋荷孟秋，忘年仙境做同游。傲霜裛露诚无忝，开晚谢迟斯有由。卉里更谁堪伯仲，画中雅合擅风流。恰如隐士逢君子，一望应知气味投。
山庄西崦人家
作者：弘历
朝代：清
体裁：七言律诗

茆屋高低外植援，田收馀粒育鸡豚。惟勤耕绩终年计，不解诗书涉世论。束帛蒲轮羞隐逸，瓦盆柿酒长儿孙。经过每为轻舆驻，质朴风犹太古存。
山庄起程之作
作者：弘历
朝代：清
体裁：七言律诗

两日山庄驻清跸，三秋塞狝发行旌。洒尘细已霏凉雨，送爽轻刚值快晴。背眄渝关千嶂叠，径穿涧水一桥横。讵惟习武勤边计，欲答贤王爱戴诚。
山庄锡宴祝嘏各外藩即事二律·其一
作者：弘历
朝代：清
体裁：七言律诗

八旬寿亦世常传，惭愧称釐内外骈。六帝中间三合古，一堂五代独蒙天。何修而得诚惕若，所遇不期审偶然。益慎孜孜待归政，或当颐志养馀年。
山庄锡宴祝嘏各外藩即事二律·其二
作者：弘历
朝代：清
体裁：七言律诗

山庄皇祖此柔遐，无减提封实有加。屡举华筵钦忆烈，近临神御默应嘉。南瀛北漠通诸国，西藏东丽会一家。消息盈虚理岂爽，益谦损满鉴宁赊。
山庄驻跸胜日开筵恰回秋狝之銮兼值年丰之庆虽顺时而行乐忆去岁而难忘诗以述志爰赋五言
作者：弘历
朝代：清
体裁：古风

十日驻山庄，三秋逢有年。行围既训士，怀远已巡边。此焉乃少憩，绳武增愓乾。况复近菊节，正可列糕筵。称觞献慈寿，嘉会集群贤。念兹亮工侣，胥任筹治权。劳逸共心膂，忧乐思后先。去岁事滋纷，回首岂忘旃。际和斯惟幸，持盈当益虔。
山店
作者：弘历
朝代：清
体裁：七言律诗

山店诛茅亦易成，居民火种复刀耕。孳豚处处牢堆石，防虎家家栅树荆。粗粝聊安衣食计，逍遥且免市廛征。前驱俞骑休呵谯，政欲穷檐悉隐情。
山店
作者：弘历
朝代：清

山店诛茅亦易成，居民火种复刀耕。孳豚处处牢堆石，防虎家家栅树荆。粗粝聊安衣食计，逍遥且免市廛征。前驱俞骑休呵谯，正欲穷檐悉隐情。
山店
作者：弘历
朝代：清
体裁：古风

山店零星不成村，防虎缚落聊植援。徙薪曲突取室温，是中聚首长儿孙。蓬头垢面蔽短裈，悬瓜积茭家计论。大都流寓内地民，山田无赋赖安身。安得广厦吾心存，尧舜犹病复何言。
山影楼
作者：弘历
朝代：清
体裁：五言律诗

小楼假山上，其外复围山。窗意包含处，峰姿映带间。恒堪供俯仰，岂更费跻攀。拟向虚无叩，全开窈窕关。
山影楼口号
作者：弘历
朝代：清
体裁：五言绝句

无定是山态，云烟朝暮殊。笑予真捉影，合付小楼图。
山心精舍
作者：弘历
朝代：清
体裁：五言律诗

仄径盘回下，舆人亦已劳。憩言有精舍，游目值秋高。閟始豁随现，放弥卷密韬。山心我心得，无物此中挠。
山心精舍
作者：弘历
朝代：清
体裁：古风

仲秋十日胥快晴，晓山吐云旋已散。笋舆迤逦赏烟光，气爽风萧悬碧汉。绿莎转眼变为苍，时节不让人不忙。水月庵中坐大士，如如空色观幻常。山心精舍居其左，于是憩焉亦适可。种松已作老龙鳞，闭户著书何有我。
山心精舍
作者：弘历
朝代：清
体裁：古风

信步入山深，窈窕延幽赏。攒簇罗诸峰，变幻含万象。风吹林叶多，秋肃鹿声响。白泉细愈飒，丹枫疏益朗。精舍竺庵旁，计地才盈丈。披窗数众奇，历若指诸掌。
山心精舍
作者：弘历
朝代：清
体裁：五言律诗

四邻青障护，一径白云穿。精舍花宫侧，虚窗月宇悬。种松期合抱，放鹤任昂肩。憩坐观元化，锤峰正面前。
山心精舍
作者：弘历
朝代：清
体裁：古风

子舆氏有言，心之官则思。是舍山之心，其思当属谁。窗色纳山光，新题邻旧词。是即其思否，精舍曰不知。
山心精舍
作者：弘历
朝代：清
体裁：古风

山心有招提，恰似水中月。大士坐如如，清净众香馞。返闻得真寂，孰髓孰为骨。蔚翠自有常，受虚总无竭。适从西岭下，聊就北斋歇。即目与题名，匪云学禅悦。
山心精舍
作者：弘历
朝代：清
体裁：七言律诗

庵傍精舍众山心，翠展屏风具四临。触目何曾劳应接，兴怀惟是契深沉。收云万树生新色，过雨千溪吐细音。著句便成成便去，所欣芥□了无侵。
山心精舍
作者：弘历
朝代：清
体裁：五言律诗

庵傍精舍在，久矣号山心。地静宜成憩，径通不藉寻。峰犹洛伽境，树是海潮音。愿力知无分，随缘且独吟。
山心精舍
作者：弘历
朝代：清
体裁：七言律诗

庵旁精舍号山心，缭曲因之复窈深。庭有香泥鹿留迹，树多嘉荫鸟耽吟。一窗风月偶来往，四壁诗书自古今。瞥眼不知几阅岁，种松枝干已森森。
山心精舍
作者：弘历
朝代：清
体裁：五言律诗

林岚窅映处，精舍搆其间。到此意为寂，偶然几值閒。空青净秋气，泼黛沐峰鬟。安得长居是，佺乔与往还。
山心精舍
作者：弘历
朝代：清
体裁：五言律诗

梵庵之左侧，精舍具三间。松种龙鳞老，苔深鹿迹閒。今年甫始至，片刻即云还。搆筑诚何谓，自嗤微破颜。
山心精舍
作者：弘历
朝代：清
体裁：六言诗

水月庵傍精舍，山心自我名之。彼水固为假彼，斯山岂是真斯。昨去今来偶尔，花香鸟语不移。足识安心竞矣，会么慧可大师。
山心精舍
作者：弘历
朝代：清
体裁：七言绝句

水月庵边搆精舍，秋山四面此为心。向东一线开虚白，正映锤峰返照临。
山心精舍
作者：弘历
朝代：清
体裁：七言律诗

洒然精舍筑山陲，小憩云窗揽众奇。双岭回环作阍闼，一峰孤柱是炉锤。化工真阅烟霞表，道筦非从色象窥。不约而来朅尔去，普门水月證无为。
山心精舍
作者：弘历
朝代：清
体裁：七言律诗

竺宇边傍精舍搆，坐欣九夏似深秋。不因儒墨寻陈迹，已忘筌蹄此偶游。忽遇来亲林下鹿，可呼相狎海中鸥。山门正与东峰对，炉锤之间看举头。
山心精舍
作者：弘历
朝代：清
体裁：五言律诗

精舍搆山心，悠然静且深。以遥不常到，偶暇一相寻。窗纳萦青态，庭饶空翠阴。鹿声闻弗见，叠树锁林岑。
山心精舍
作者：弘历
朝代：清
体裁：五言律诗

精舍普门傍，趣佳委宛藏。鹿声隔林听，鹤羽向峰翔。东涧落涨水，西岩隐夕阳。攀跻原觉热，憩坐顿生凉。
山心精舍
作者：弘历
朝代：清
体裁：古风

舍搆半山腰，如月水中养。暑热不屡登，为在云间仰。今朝阴而风，岩扉觉飒爽。因之命笋舆，数息夤缘上。历险欣得夷，入狭揽益广。种松才拱把，期以凌霄长。
山心精舍
作者：弘历
朝代：清
体裁：古风

陟降就亩平，精舍仍山心。菁葱虽四围，隙处具俯临。假借以为名，其义原可寻。取象艮为山，其德止则谌。在止于至善，正心圣经箴。岂徒缘赏佳，吾将勉自今。
山月
作者：弘历
朝代：清
体裁：古风

依依渐出林，囧囧高映岑。瑟瑟秋方季，寥寥山复深。网水上下光，呦鹿悠扬音。飒景自伊古，静会偶于今。徘徊入我窗，武帐延清襟。坐见林峦间，适者猎骑骎。生风兴固豪，耐可閒对心。
山月效韦应物体
作者：弘历
朝代：清
体裁：古风

向暝群山阴，入夜诸籁静。惟有清秋月，徘徊弄寒影。寒影入我怀，我怀与月佳。天容既澄廓，露气滋芳荄。相望有馀意，何异游蓬莱。
山望
作者：弘历
朝代：清
体裁：七言绝句

日晃千峰生霁烟，东南一抹绛霞天。盘山山顶定光塔，簪影棱棱到目前。
山木
作者：弘历
朝代：清
体裁：七言绝句

山木年深率自焚，新条嫩颖更缜纷。世间何物不代谢，理解当前悟后欣。
山村
作者：弘历
朝代：清
体裁：七言律诗

几家负郭静无尘，短屋疏篱野趣真。门枕清溪聆㶁濊，窗含翠嶂看嶙峋。东流镇日来西涧，南舍常时候北邻。最是烟霞足供养，住山不是住山人。
山村
作者：弘历
朝代：清
体裁：古风

山村历巡农，筑场纳稼早。问雨夏曾沾，稍救青苗槁。所以秋成况，较迤南颇好。额庆为茅檐，庶得二釜饱。共喜室家完，且免租赋扰。括田亦奚为，藏富原有道。
山村
作者：弘历
朝代：清
体裁：七言律诗

山村野墅望相连，徼幸登秋值有年。纳稼每看多积圃，馀粮未尽尚栖田。河东移粟稍资益，涝地廑民剧可怜。饥已难堪寒即至，欣兹忘彼岂宜然。
山村
作者：弘历
朝代：清
体裁：古风

按辔度山村，富秋观次第。往来一月间，五谷已登备。栖亩有馀粮，纳圃无隙地。山田租赋薄，茅屋俯仰遂。此心慰始定，额手洪钧赐。伊余有后思，古今人殊致。耕九而馀三，既富教斯继。是道岂非要，行之贵无事。苟其不得人，匪爱乃实害。莫如令蚩蚩，各自为生计。所愿锡屡丰，何虞民不治。屡丰岂可必，孜孜勉祈岁。
山村二首·其一
作者：弘历
朝代：清
体裁：七言绝句

山村野叟跽途隅，最是常言最慰吾。百岁不知兵革事，凿耕老幼乐于于。
山村二首·其二
作者：弘历
朝代：清
体裁：七言绝句

养老牌悬衣著黄，泥炉门首炷名香。取诚敬耳无他论，益切吾心怀保方。
山村即景·其一
作者：弘历
朝代：清
体裁：七言绝句

兰衢侵晓点繁霜，马上羊裘尚觉凉。日出旋烘一谷暖，黄绵袄子遍田庄。
山村即景·其三
作者：弘历
朝代：清
体裁：七言绝句

刀耕火种遍良农，不让枫榆占碧峰。谁道石田率荒卤，年年颇觉有秋逢。
山村即景·其二
作者：弘历
朝代：清
体裁：七言绝句

筑场纳稼先豳风，南北寒暄协纪中。多是晋齐流寓客，安居朔塞故乡同。
山村即景·其四
作者：弘历
朝代：清
体裁：七言绝句

连延东崦复西邻，遮莫桃源此隐沦。三十年前曾过者，却云初祗数家人。
山果
作者：弘历
朝代：清
体裁：五言绝句

山果靺鞨红，经霜甘且脆。设使结炎方，离支谱应次。
山树一首
作者：弘历
朝代：清
体裁：七言绝句

一树敷荣一树枯，相形丰啬有差殊。化工施岂分厚薄，倾覆栽培自取乎。
山桃
作者：弘历
朝代：清
体裁：古风

仲春春将分，韶意方昌矣。假山植真桃，真假谁辨此。柔枝渐回青，嫩苞已含紫。遥看近却无，昌黎句相似。
山桃
作者：弘历
朝代：清
体裁：五言律诗

菀枯随代谢，仲月绽山桃。御苑万芳始，周南首咏遭。推宜逢雪积，已是有风饕。设曰江梅似，赢他北地豪。
山桃·其一
作者：弘历
朝代：清
体裁：七言绝句

春来无兴问芳华，苑监瓶擎几朵斜。恰似前年新雨后，一枝红影绿窗纱。
山桃·其一
作者：弘历
朝代：清
体裁：七言绝句

气候今年早往年，午暄迩日更薰然。山南溪北凝眸处，几簇桃花向暖妍。
山桃·其三
作者：弘历
朝代：清
体裁：七言绝句

亦有初开亦未开，最宜人处是迟回。女夷知欲启巡跸，先报春光御苑来。
山桃·其三
作者：弘历
朝代：清
体裁：七言绝句

静安春泪写无悰，底睹山桃试冶容。懊恼转教添尔许，青齐驿路忆相逢。
山桃·其二
作者：弘历
朝代：清
体裁：七言绝句

折取簪瓶玩俶芳，盆梅较不大低昂。细从鼻观领风韵，惜少微微一阵香。
山桃·其二
作者：弘历
朝代：清
体裁：七言绝句

渔人未许言归日，佛子不禁微笑时。云谢云开都不管，年年常自与春期。
山桃·其四
作者：弘历
朝代：清
体裁：七言绝句

美人尘土都成例，花事今春似有缘。偏我行春辜宿约，劳心日夜到金川。
山桃二首·其一
作者：弘历
朝代：清
体裁：七言绝句

浅白深红一例开，临池亦自净无埃。设非亲切参香色，和靖应须认作梅。
山桃二首·其二
作者：弘历
朝代：清
体裁：七言绝句

头踏园林花信传，芳蕤山脚复溪边。封姨似与女夷约，蓬勃春风又已然。
山桃始开
作者：弘历
朝代：清
体裁：七言绝句

嫣然度索放和娇，头踏群芳报节韶。只有东风偏惯妒，蓬蓬底事不相饶。
山桃始开
作者：弘历
朝代：清
体裁：古风

鸿钧鼓大冶，万物被甄陶。条风细以吹，渐觉物华撩。轻黄染柳丝，新红绽山桃。寻春初见之，嘉尔占青韶。沐雨犹娟娟，映日方夭夭。物理有如此，四时嬗荣凋。伊余惜分阴，食旰而衣宵。学期尊孔孟，治拟法陶姚。䆒之实际难，裁诗空自嘲。
山桃欲开
作者：弘历
朝代：清
体裁：古风

遇闰春信迟，花事徒延伫。今朝试寻春，原在桃花坞。向阳低欲绽，迎风半将吐。似含脉脉情，如作娑娑舞。左招杏作弟，回顾梅为侣。武陵想高躅，元都惹繁绪。莫嫌烂漫遥，会看霏红雨。
山桃花
作者：弘历
朝代：清
体裁：古风

万物各以时敷芳，今朝见桃于保阳。落英半贴东流水，杏花依旧菲山冈。前兹见杏知桃放，可惜桃残杏无恙。菀枯迟早谁使然，而我犹然执名相。
山桃花
作者：弘历
朝代：清
体裁：七言绝句

前日含苞今放朵，春光有脚速于人。绛霞似是分明说，一度相逢一度新。
山桃花
作者：弘历
朝代：清
体裁：七言律诗

始华初候在惊蛰，春冷开迟理故然。仲月已临下浣矣，湖堤才见数枝焉。园林芳信代梅报，诗句閒情共柳牵。偏是于风有宿约，寻思事忌太求全。
山桃花
作者：弘历
朝代：清
体裁：古风

往岁山桃开，常有流风妒。今岁山桃开，风轻花满树。恒有仙露滋，而无软尘污。芳润疑江南，讶似梅英布。于桃实厚幸，十春艰一遇。于农贵乘时，布种虑迟误。
山桃花
作者：弘历
朝代：清
体裁：古风

江北桃先杏，江南杏先桃。月令及花史，定论终讹淆。迩日多东风，火迫洞口条。绝胜才依依，何必竞夭夭。两年御苑春，往往途中抛。临芳思倍佳，斐然命宣毫。
山桃花
作者：弘历
朝代：清
体裁：古风

花光如草色，遥看近尚无。□题却见春，待客欣相于。负阴抱阳巘，暖律偏吹欨。荑萼绽芳条，蜂蝶环琼株。对之意邈然，武陵了不殊。
山桃花·其一
作者：弘历
朝代：清
体裁：七言绝句

仲春巡跸御园回，苞朵杝桃山曲隈。漫惜迎人未酣放，最佳芳意是初开。
山桃花·其一
作者：弘历
朝代：清
体裁：七言绝句

数日宫庭有事居，御园春色已怡如。山桃似妒江梅早，吐蕊弹苞二月初。
山桃花·其一
作者：弘历
朝代：清
体裁：七言绝句

泉源灵地更山阳，报有杝桃灿发皇。中使瓷瓶擎进处，欣看又是一年芳。
山桃花·其三
作者：弘历
朝代：清
体裁：七言绝句

浅红淡白尽含胎，讶似溪边欲放梅。雨后一般清润意，相看却惜欠香来。
山桃花·其三
作者：弘历
朝代：清
体裁：七言绝句

胆瓶棐几伴清娱，态与盆梅未绝殊。鼻观近参少净馥，依然桃也以兹乎。
山桃花·其二
作者：弘历
朝代：清
体裁：七言绝句

早春气暖雪频滋，蓓蕾烘霞欲满枝。即渐御园花亦放，昌昌万物各争时。
山桃花·其二
作者：弘历
朝代：清
体裁：七言绝句

盘庵盆杏已舒荣，苑籞山桃待放英。花谱后先那有定，女夷一例付无营。
山桃花·其二
作者：弘历
朝代：清
体裁：七言绝句

腊雪春膏信美哉，岩凹水际一时开。东皇头踏绥山是，那藉催花御史来。
山桃花·其四
作者：弘历
朝代：清
体裁：七言绝句

开桃时节例风颠，巽二蓬蓬又已然。静里却知消息处，大都物理忌居先。
山桃花三首·其一
作者：弘历
朝代：清
体裁：七言绝句

山桃可唤北方梅，每领群芳报信来。昨夜东风吹细雨，倚墙早见数枝开。
山桃花三首·其一
作者：弘历
朝代：清
体裁：七言绝句

山桃开例仲春初，春冷今迟半月馀。却喜夭夭具神解，田盘回跸待吟予。
山桃花三首·其三
作者：弘历
朝代：清
体裁：七言绝句

杏桃先后北南异，花史何尝定论持。未免杏桃还暗笑，千秋纪述率如斯。
山桃花三首·其三
作者：弘历
朝代：清
体裁：七言绝句

桃娘偏致妒封姨，习习随来枝上披。润透青郊不需雨，春云正藉好风吹。
山桃花三首·其二
作者：弘历
朝代：清
体裁：七言绝句

沿溪淡白间深红，倒影清波意与融。恰似卢家能靧面，取将花雪镜光中。
山桃花三首·其二
作者：弘历
朝代：清
体裁：七言绝句

西峪亭前昨见春，郊原花事尚逡巡。含胎多为轻寒勒，谁解催开羯鼓频。
山桃花二首·其一
作者：弘历
朝代：清
体裁：七言绝句

雨润日晅皆及节，山桃开觉早常年。满园春色传头踏，明晓花朝景倍妍。
山桃花二首·其二
作者：弘历
朝代：清
体裁：七言绝句

向阳山坞暖烘偏，擘蕊弹苞剧可怜。最是蓬蓬又将作，思量何必约无愆。
山桃花四首·其一
作者：弘历
朝代：清
体裁：七言绝句

几处山凹桃始华，仲春节候不争差。看花好是初含蕊，唐突休言烂漫霞。
山桃花四首·其一
作者：弘历
朝代：清
体裁：七言绝句

气暄土润鼓群芳，头踏春华绽载阳。相对盆梅如有语，南方强异北方强。
山桃花四首·其一
作者：弘历
朝代：清
体裁：七言绝句

韶光底识御园回，苞绽山桃渐欲开。一种横斜溪畔意，江南何必定言梅。
山桃花四首·其三
作者：弘历
朝代：清
体裁：七言绝句

流风全敛净无尘，微雨时霏畅好春。今岁夭夭真厚幸，不孤引领一番新。
山桃花四首·其三
作者：弘历
朝代：清
体裁：七言绝句

淡烟轻籁与参差，欲放梢头故又迟。莫谓东皇偏靳固，宜人看是半开时。
山桃花四首·其三
作者：弘历
朝代：清
体裁：七言绝句

管领春芳头踏驰，轻烟一缕浅霞披。画家此处应难写，会取含胎待放时。
山桃花四首·其二
作者：弘历
朝代：清
体裁：七言绝句

昨日今朝致不同，枝头添得几成红。惜阴怪底较分寸，遮莫封姨巧试风。
山桃花四首·其二
作者：弘历
朝代：清
体裁：七言绝句

淡白深红各自都，女夷几许费工夫。较来草色相殊者，近看已佳远却无。
山桃花四首·其二
作者：弘历
朝代：清
体裁：七言绝句

白者常先红者开，鲁论著语有由来。请看绘事春园里，后素谁能或异哉。
山桃花四首·其四
作者：弘历
朝代：清
体裁：七言绝句

临溪亦自影疏疏，探得春园花信初。所惜风前欠清馥，不然庾岭岂胜诸。
山桃花四首·其四
作者：弘历
朝代：清
体裁：七言绝句

女夷橐籥巧栽培，不藉东风亦解开。月令可知诠北地，几曾言到信传梅。
山桃花四首·其四
作者：弘历
朝代：清
体裁：七言绝句

尺短由来有寸长，休訾枝上却无香。无香已自能招妒，试看东风渐次狂。
山桃花始开
作者：弘历
朝代：清
体裁：七言律诗

今岁春寒节候迟，仲之下浣始逢斯。遥看红染近犹紫，南向苞含北兀枝。信递韶华杏输先，图来掩映柳为宜。相争何必较伯仲，总有飞花落叶时。
山桃花始开·其一
作者：弘历
朝代：清
体裁：七言绝句

春风别院小徘徊，旖旎山桃识客来。二月轻寒犹料峭，墙隈已有数枝开。
山桃花始开·其三
作者：弘历
朝代：清
体裁：七言绝句

近日催花信觉频，山桃都绽锦苞新。东风有意桃知否，例妒芳条占早春。
山桃花始开·其二
作者：弘历
朝代：清
体裁：七言绝句

绯枝宛宛写窗纱，春色重题兴转赊。自是东风无近远，御园应有满蹊霞。
山桃花始开·其四
作者：弘历
朝代：清
体裁：七言绝句

花香鸟语太昌昌，都为青韶着意忙。留得年年春色在，新诗几首一炉香。
山桃花开
作者：弘历
朝代：清
体裁：古风

去岁花开先花朝，今岁花开花朝后。由来花朝是的期，花开须待番风受。逼闰因教节令迟，芳胎寒勒夫何疑。造物于物无定物，不齐之齐乃大齐。轻云淡霭韶光好，一枝初见真窈窕。东皇筦籥有神权，荣迟谢亦可免早。
山桃花开
作者：弘历
朝代：清
体裁：古风

闰逢暮之春，春冷所必然。迩日暖渐回，东风扑面暄。朝来桃始华，篸瓶呈玉泉。仍符仲月令，含苞静以娟。万物自识时，易简羲经诠。惜阴亦在此，漫嫌迟芳妍。
山水
作者：弘历
朝代：清
体裁：古风

骤雨必致发山水，挟石冲沙当者毁。山庄溪壑视为常，雨过铲除无事矣。沟浍其涸可立待，孟子之言深物理。声闻过情君子耻，虚誉颂圣宁止彼，偶然对亦瞿然耳。
山泉
作者：弘历
朝代：清
体裁：七言绝句

处处山泉涧底披，出山不见众称奇。依清厌俗彼诚得，独善屯膏我弗为。
山海关三依皇祖原韵
作者：弘历
朝代：清
体裁：五言排律

陪京来往路，底藉此为边。大将四城筑，经臣列戍连。操戈室未已，设险地空传。天佑开今业，祖功仰昔年。庶哉孳户口，久矣靖烽烟。须识养而教，漫论经与权。三番临古塞，一瞬逝波川。惟是亹绳武，景思益惕然。
山海关仍恭依皇祖原韵
作者：弘历
朝代：清
体裁：五言排律

长塞沧瀛倚，雄关碣石边。抱环四城接，延亘万峰连。两度銮舆历，千秋圣制传。小阳仍问景，弱水不论年。禾稼纳场圃，人家富井烟。抚兹偃武会，敢忘诘戎权。战迹馀平野，人情譬涉川。丹陵回望远，揽辔意拳然。
山海关咏事
作者：弘历
朝代：清
体裁：七言律诗

曾到燕京弗取回，宁资三桂始关开。贤王一战天下定，世祖中原大业恢。南北划疆尚可耳，君臣失道致亡哉。梅村四字虽能改，万古公评那得灰。
山海关四依皇祖元韵
作者：弘历
朝代：清
体裁：五言排律

两京适中户，奚必复称边。监作殷之在，守看秦已连。经臣苦犹惜，抚镇懦空传。众效劻勷力，天昭开纪年。祗今晏兵甲，却久庶人烟。巡狩路惟坦，阳春时迨权。尧文依韵句，禹迹抚山川。四度谒陵返，回瞻增绻然。
山海关恭依皇祖圣祖仁皇帝元韵
作者：弘历
朝代：清
体裁：五言排律

取豫严扃钥，思蒙拓海边。耕桑三辅接，形胜两京连。羽卫初冬度，期门晓漏传。桥山瞻此日，龙步想当年。列巘馀晴雪，遥林散曙烟。迎眸浑似画，抚序正为权。事异丸封谷，心期舟济川。拳拳思在德，大训更昭然。
山田
作者：弘历
朝代：清
体裁：七言律诗

今岁山田果倍收，黄云到处畅吟眸。可欣火种刀耕地，也报崇墉比栉秋。摇曳似闻风味美，湛瀼好看露光浮。赋租本薄饔飧足，茅屋才言了不愁。
山田
作者：弘历
朝代：清
体裁：古风

山田不愁旱，恒有阵雨过。山田不愁涝，就下流溪河。蒙古佃贫民，种田得租多。即渐罢游牧，相将艺黍禾。黍禾日以好，牛马日以少。是云务近利，而或失本道。本道云何如，毳帐羊裘居。射生善驰马，乳酒相欢娱。试问百年前，流民到此无。流民今到此，或亦资生理。凡兹率土滨，孰非我赤子。养恬在随宜，不督翻为喜。
山田
作者：弘历
朝代：清
体裁：古风

山田向北高，穑事观迤逦。近塞气候迟，麦穗才熟尔。遍垄尚未艾，润露芃薿薿。何虑蒸雨青，但觉期秋美。禾黍则益盛，无隙绿云委。额手祈时若，农苦庶酬彼。
山田
作者：弘历
朝代：清
体裁：五言律诗

山田将及熟，偏喜午暄催。已有腰镰出，行看踏碓开。若旸成大穗，时雨免污莱。薄赋还逢稔，吾民庶慰哉。
山田
作者：弘历
朝代：清
体裁：五言律诗

山田已报熟，农父事腰䥥。愿遂污邪满，利遗柄穗兼。便霜信何碍，卒岁为欣占。薄赋还逢稔，闾阎气自恬。
山田
作者：弘历
朝代：清
体裁：五言律诗

山田收穫毕，陇亩尚栖馀。尽道去年胜，诚观遍野如。妇男温饱乐，气象里邻舒。绥屡逢望外，慰哉更凛予。
山田
作者：弘历
朝代：清
体裁：古风

山田日以辟，刀耕火种之。所幸常有秋，不辞辛苦治。生齿日滋繁，地利讵有遗。赢此边外垦，稍救乏业黎。丁男相踵至，燕云逮晋齐。奚啻千万户，梯岩事耕犁。内外久一家，蒙古颇相资。更虑启忿争，治之良有司。亦知非远图，权以医燃眉。
山田
作者：弘历
朝代：清
体裁：古风

山田率已熟，向北看更好。圃场积如墉，栖亩收未了。闾阎气象恬，可因识温饱。俯仰足资生，盗贼自然少。所以祈年要，首务为政道。回思半年旱，千里赤如扫。宁敢作此想，展转增忧恼。昊天不遗民，恩雨苏枯槁。内外同一日，普霔佑怀保。信哉德好生，讵曰能精祷。呼吸实通灵，对越益凛藐。
山田
作者：弘历
朝代：清
体裁：古风

山田率有收，其说颇尝试。陂陀易疏泄，霖雨无忧积。气润蒸雾露，便旱犹沾洎。所以其生谷，短茎而硕穟。屈指数年间，五过乃丰四。去岁山左歉，赈恤亦云备。所济䆒难遍，灾黎群走避。携妻负其孩，来者以万计。亦有筐盛种，或乃犁拖㹀。恳辟厥荒确，谋食聊托寄。长吏漫遮回，轻去岂其志。幸得免沟壑，何分内外地。几见榆关外，耕作恣民意。以此略为慰，更复念不置。聚者日以众，地利己无弃。谷贱则伤农，天时况难必。嗟嗟守牧臣，岂不深长思。
山田
作者：弘历
朝代：清
体裁：古风

山田过潦沙痕浮，三日快霁蒙天庥。高原芃茂固无恙，下隰仍可强半收。回思春夏特美善，小不足此馀福留。究彼一隅斯受歉，申命有司详恤赒。复闻关外水易下，黄云遍野将登秋。然千闻不如一见，明当按辔观从头。
山田
作者：弘历
朝代：清
体裁：古风

数日园中居，山田得远望。策马出石城，近欲悉其状。田父老之言，六月颇旱亢。雨随翠华来，高低被酣畅。早种秀增实，晚植苗芃壮。所见如所述，蔚绿金风飏。更兼迩来热，暄曝实大当。此后旸雨若，屡丰又可偿。然惟增惕乾，吾心安敢放。
山田·其一
作者：弘历
朝代：清
体裁：七言绝句

禾黍芃芃遍岭巅，停鞭欣看有秋年。版图可识同遐迩，塞外荒山尽辟田。
山田·其三
作者：弘历
朝代：清
体裁：七言绝句

旧代常愁烽火惊，于今此地有人耕。混同中外皆天泽，倍切乾乾保泰情。
山田·其二
作者：弘历
朝代：清
体裁：七言绝句

高原宜黍稻宜低，物土耕桑塞外齐。茶㡢酒旗山抱坞，软沙湿草水鸣溪。
山田二首·其一
作者：弘历
朝代：清
体裁：古风

山田关外佳，村村期二釜。春夏值时若，所幸沾秋雨。以此胜关内，众善早登圃。虚望彼其嗟，实偿此犹愈。内外皆我民，所愿逢年普。有怀每难遂，殷忧系心所。
山田二首·其二
作者：弘历
朝代：清
体裁：古风

山田无土著，大都齐晋民。刀耕复火种，峦障成塍鳞。闻之其初来，裹粮惟一身。心计躬受劳，或有致富人。赋税既以薄，蒙古风更醇。户口兹日增，藉以资饥贫。后此非所知，目前诚可因。
山色
作者：弘历
朝代：清
体裁：七言绝句

岁久假山真山似，波中有色无色间。千章翠叶峰腰叠，一缕白云涧口还。
山花
作者：弘历
朝代：清
体裁：五言绝句

山花不计名，婍娜酌醲纤。宿润芃绿野，馀波许汝沾。
山花
作者：弘历
朝代：清
体裁：古风

山花凡几种，依山趣自殊。子弟王谢家，疏散亦彬如。托根实福地，标茜宜幽居。缛嫌温李咏，艳谢黄吕图。今朝忽开口，报我秋来夫。
山花
作者：弘历
朝代：清
体裁：七言绝句

山花满浥露华新，便是山庄七月春。莫恨群芳漏名字，恰如疏仡世时人。
山花
作者：弘历
朝代：清
体裁：古风

绘岩胜绮组，绣坂杂红紫。袭芳拟蕙兰，荣夏傲桃李。舞风纵无名，过雨知有喜。渥膏逮良苗，馀波应及尔。
山行
作者：弘历
朝代：清
体裁：七言律诗

万壑千岩宿雾封，朝暾光射见重重。霜前枫色丹犹嫩，霁后山容翠更浓。烟坞云程频借问，农夫野叟每相逢。爱听塞上传闻语，一百年来不举烽。
山行
作者：弘历
朝代：清
体裁：古风

今夏雨希草发迟，嫩青不及一二寸。被渥旋转何其速，绿毯铺遍冈原润。始惟切切念农田，既沾山景佳堪问。麀鹿欣欣得果腹，怜尔久亦啼饥慭。溪涧污莱当修治，赏逮园丁赉无吝。
山行
作者：弘历
朝代：清
体裁：七言绝句

原是晴明无片云，千峰落雾倏氤氲。策骢祇在虚无表，上界鸣梢下界闻。
山行
作者：弘历
朝代：清
体裁：七言律诗

将谓山庄秋景孤，静宜今日正酬吾。风轻不碍笋舆涉，云净偏资螺岫图。淡绿深红迷目色，松涛泉瀑杂人呼。兹番本欲简吟笔，结习难忘自哂乎。
山行
作者：弘历
朝代：清
体裁：七言律诗

山行不用命巾车，散步寻幽亦足嘉。涨影过桥留蘖莽，曦光落涧起烟霞。园中晴雨峰峰别，塞外暄凉日日差。何事未曾忘结习，触怀便拟试吟叉。
山行
作者：弘历
朝代：清
体裁：七言律诗

山行寻鹿亦寻诗，妙合而凝巧搆思。得失非他千古事，文章假我寸心知。瀑飞绝涧声偏冷，峰较閒云态更奇。半夏不堪回首忆，绪情欲藉此间怡。
山行
作者：弘历
朝代：清
体裁：七言绝句

山行小步御肩舆，且止无妨进以徐。适已逸斯惟偶耳，忘人劳则岂应如。
山行
作者：弘历
朝代：清
体裁：五言排律

山行意无约，率与适为期。憩必寻嘉荫，入常遵曲逵。新晴日弗烈，过雨气犹滋。水涨鸥呼侣，坡平鹿引麑。触观皆合画，理绪亦成诗。万物长养候，吾惟体对时。
山行
作者：弘历
朝代：清
体裁：七言律诗

山行最是晓行宜，谷口朝岚逐步披。露草香无烟火气，风花秀有□瑶姿。东冈日隔腾腾上，西岭阴消渐渐垂。讵祇人心具平旦，由来造物本如斯。
山行
作者：弘历
朝代：清
体裁：古风

平明登岝㟧，众香霏林莽。是谁甲煎薰，旋悟昨宵雨。
山行
作者：弘历
朝代：清
体裁：古风

昨日山行值始晴，岚烟晴晦犹变幻。今日山行喜大霁，太空不遗云一片。天高地下物散殊，总觉熙春满所愿。水流石罅增其涨，风行松杪扫其霰。阴崖重垒银楼橹，古寺曲抱红墙院。是间得句倍向来，知止言旋斯亦善。
山行
作者：弘历
朝代：清
体裁：古风

雨歇夏山清，山行聊问景。天边云徂轻，林下风来冷。土湿鹿迹留，塞迥鹤声警。去去总契神，步步若移境。岂不岁常来，所遇欣新领。
山行仍叠前韵
作者：弘历
朝代：清
体裁：五言律诗

处暑犹迟日，云容腻亦宜。历宵散方尽，卓午霁惟时。镜影开峰帽，珠光缀柳丝。游怀吟不足，画欲倩黄痴。
山行即景
作者：弘历
朝代：清
体裁：五言律诗

山色行行远，春光日日殊。杏花红半放，柳叶绿全敷。涧汇寻宽渡，岭过乐坦途。问农今岁好，每为驻斯须。
山行即景·其一
作者：弘历
朝代：清
体裁：七言绝句

泉带东西自高下，山分向背变寒睻。田盘四面皆方正，拱极都环紫盖尊。
山行即景·其三
作者：弘历
朝代：清
体裁：七言绝句

奇峰不碍玲珑影，古寺真如委宛藏。也觉吟怀无乃放，大都熟处未能忘。
山行即景·其二
作者：弘历
朝代：清
体裁：七言绝句

但看松姿皆入缋，不须花发始吟春。侍臣携有清华侣，诗画兼能为写真。
山行即景·其四
作者：弘历
朝代：清
体裁：七言绝句

飞泉似挂古松梢，雪练寒涛自磕敲。酿作春云刚满谷，顿希为雨润东郊。
山行即景二首·其一
作者：弘历
朝代：清
体裁：七言绝句

背阳谷寒向阳暖，平涧水渟陡涧流。打头落叶添于昨，骋目疏林恰是秋。
山行即景二首·其二
作者：弘历
朝代：清
体裁：七言绝句

深红浅紫缬岩枝，绘事嫌他有定姿。取适行山亦行饭，虽名寻鹿却寻诗。
山行即景四首·其一
作者：弘历
朝代：清
体裁：七言绝句

茂林之下常停步，曲涧其间足洗心。试问山庄绝胜处，解能物物效深沈。
山行即景四首·其三
作者：弘历
朝代：清
体裁：七言绝句

雨过山蹊踪印鹿，秋薰花气翅迷蜂。翠微深处笄头似，定有广成蓦地逢。
山行即景四首·其二
作者：弘历
朝代：清
体裁：七言绝句

一片浮云蔽日光，纱衣顿觉满山凉。须臾云过原蒸热，无定寒暄自有常。
山行即景四首·其四
作者：弘历
朝代：清
体裁：七言绝句

谷惟温藉连天静，峰益清超拔地奇。祇惜唐人鲜到此，曾谁留得一章诗。
山行四首·其一
作者：弘历
朝代：清
体裁：七言绝句

山行不约险和夷，揽景惟因意与宜。风过树阴益觉爽，云依峰顶自为迟。
山行四首·其三
作者：弘历
朝代：清
体裁：七言绝句

黍禾长夏麦将秋，此际真宜时雨优。近每作云风每妒，慰心无几盻仍愁。
山行四首·其二
作者：弘历
朝代：清
体裁：七言绝句

凭高俯下最怡情，近郭遥村景毕呈。忽向其间生转念，汉章诏戒刻为明。
山行四首·其四
作者：弘历
朝代：清
体裁：七言绝句

虽然章奏日常披，究觉馀閒自愧之。清跸明当御园返，便宜新得数篇诗。
山行夕归
作者：弘历
朝代：清
体裁：七言律诗

秋山畅好意为行，仙乐还饶呦鹿鸣。谷径千盘屧步远，霭烟一片晚凉生。已看宿鸟寻林返，偏厌鋗人秉烛迎。诗读元和心有会，由来白俗让元清。
山行晚归之作
作者：弘历
朝代：清
体裁：七言律诗

山行本是为看山，岂在寻花问柳间。缓进肩舆怜仆倦，已批手牍得予閒。落风叶影空无住，带冷泉声涧有潺。松坞何妨归较晚，栖崖月正朗新湾。
山行杂咏三首·其一
作者：弘历
朝代：清
体裁：五言律诗

雪景寻常遇，田盘遇乃初。阴崖银气合，阳巘紫烟舒。画趣无过此，诗情足起予。南临蓟野阔，指日有兴锄。
山行杂咏三首·其三
作者：弘历
朝代：清
体裁：五言律诗

突出无根石，砌成有穴山。苔常延栈径，云为辟林关。已惬春畴望，况乘几务閒。斜阳落西岭，松坞得言还。
山行杂咏三首·其二
作者：弘历
朝代：清
体裁：五言律诗

日照群峰朗，迷离复泛填。竹风动幽籁，松旭烘晴烟。石润贮明水，涧融增暗泉。近千盘谷句，曾鲜类斯篇。
山行遇雨
作者：弘历
朝代：清
体裁：古风

昨午忽炎蒸，识为酿雨意。朝来洒细霔，半时旋开霁。凉风拂树梢，趁爽聊游出。西南云复吐，片刻挟雨至。情知弗致久，乔林下堪避。岩风吹雨过，云散青天翠。秋田待熟候，宜旸实称意。称意则易骄，即慰以为惴。
山行遇雨之作
作者：弘历
朝代：清
体裁：七言律诗

廿日馀程喜快晴，山庄兹雨遇山行。自因问景聊凭辇，众弗歌劳为驻旌。赴岫浓云如有约，落林湿叶却无声。遥遥南望生欣处，秋麦播齐润始萌。
山行遇雨之作
作者：弘历
朝代：清
体裁：古风

晓起云复生，山行雨忽落。溟濛暗林莽，�雭濯砧�。风来寒略侵，地迥泥未作。岩屋隔不遥，随处可愒托。下视禾麦田，信矣同农乐。虽乐仍自问，酬此当何若。
山行遇雨之作
作者：弘历
朝代：清
体裁：古风

梵寺展礼将言旋，四山忽作大云起。是中真复有因缘，法雨霏空天龙喜。配藜滂沛沟壑盈，摩醯首罗数难纪。笋舆油伞磴道盘，千林珠玉纷披里。卫士跋涉泥泞途，行赏旌劳例有耳。忆予昔岁行秋蒐，马射骤霖弗为止。今朝安坐归园中，宁曰度人心以已。由来时事或弗同，解嘲聊复长歌此，较十年前真愧矣。
山行遇雨之作·其一
作者：弘历
朝代：清
体裁：七言绝句

夜雨才收晓雨霏，因风拂面一丝丝。忽然急点催如注，松坞云庄信步归。
山行遇雨之作·其三
作者：弘历
朝代：清
体裁：七言绝句

瀑声犹是宵来响，山色都因雨后佳。最喜盈眸堆湿润，不教纤翳惹澄怀。
山行遇雨之作·其二
作者：弘历
朝代：清
体裁：七言绝句

别山常见生云霭，比入山中不见云。始悟山游云是伴，云山共我倩谁分。
山行雪景·其一
作者：弘历
朝代：清
体裁：七言绝句

半夜同云洒霰花，晓来鹤毳益交加。昨吟高巘皴银母，今见平田积玉沙。
山行雪景·其三
作者：弘历
朝代：清
体裁：七言绝句

僧舍茶烟细有无，村垆酒望远模糊。此中大有诗情在，何必山阴始入图。
山行雪景·其二
作者：弘历
朝代：清
体裁：七言绝句

猎骑无须虞滑刺，轻舆耐可破纷揉。搴帷不碍毡衣湿，冷趣寒光恰相投。
山行雪景·其四
作者：弘历
朝代：清
体裁：七言绝句

万树重看花叶敷，高原下隰总沾濡。塞寒惜不播秋麦，为忆京畿似此无。
山西巡抚三宝奏报得雨
作者：弘历
朝代：清
体裁：七言绝句

春膏麦黍茁青葱，夏泽欣沾日复同。岂不关心庆西晋，却怜山左望成空。
山西巡抚三宝奏报得雨
作者：弘历
朝代：清
体裁：七言律诗

晋省原知非望雨，同时报亦渥春膏。不先不后逮四省，种麦种禾遍九皋。为民举手惟称庆，在我问心何以叨。夏长秋收期正远，巩谦戒满矢恒操。
山西巡抚伊桑阿奏报得雨诗以志慰
作者：弘历
朝代：清
体裁：七言律诗

晋省今春雨雪优，芃芃已逮麦之秋。渥沾禾黍恩叨叠，恰值京师泽被稠。近远同时真足喜，盈虚是惕敢忘忧。迩来披摺多佳信，额手惟钦何遇修。
山西巡抚伊桑阿奏报得雪诗以志喜
作者：弘历
朝代：清
体裁：五言律诗

冬腊频沾泽，北南省普庆。今朝接章奏，翼日值嘉祥。积地三寸见，先春四日强。略嫌兹未逮，增喜复增望。
山西巡抚农起奏报得雨信至诗以志事
作者：弘历
朝代：清
体裁：古风

春末夏初际，晋省雨泽疏。农起虽奏报，而语总含糊。敦书香差回，据奏所经途。民情望雨甚，闻之为嗟吁。驰谕问实况，胡不早奏吾。速即亲身往，以救民之劬。兹乃接驿章，始旱得雨苏。麦收亦尚可，大田播种俱。惟所借仓粮，期满应济诸。平阳及蒲州，麦歉诚向隅。应与再减价，缓徵秋后输。即命赈两月，何必曰借乎。民情未预陈，薄责宁可无。公听为政要，而况关民瘼。五字志颠末，西望仍廑予。
山西巡抚农起奏报得雨诗以志事
作者：弘历
朝代：清
体裁：古风

正廑山西旱，驰问屡颁旨。严饬其讳灾，并督速办理。今接农起报，七寸优沾美。各属待续陈，闻之半忧喜。喜在太原城，忧仍各属是。迤南旱甚重，民恐沟壑委。窘状急目前，秋收其远矣。守令欺方伯，方伯应劾彼。方伯而回护，吾民其谁恃。伫待回奏至，实政吾将揣。
山西巡抚农起奏报得雨诗以志慰
作者：弘历
朝代：清
体裁：七言律诗

仲春得雨滋二寸，春闰兹称深透沾。迤北向南麦将穗，高原下隰黍抽尖。较之齐豫泽尤渥，觇以黔黎气倍恬。屡接迩来佳信报，慰祈年望敬增添。
山西巡抚农起奏报得雨诗以志慰
作者：弘历
朝代：清
体裁：七言律诗

月之几望及既望，两度霏微雨未优。却是山西沾四寸，兹因方伯报遥邮。已欣苗吐禾润陇，更利穗齐麦逮秋。批答奏章固称慰，慰馀顾此转增愁。
山西巡抚农起奏报得雪诗以志事
作者：弘历
朝代：清
体裁：七言绝句

迤西频报雪沾优，近日皇都泽亦稠。祇有畿南及齐豫，佳音未至每为愁。
山西巡抚农起奏报得雪诗以志慰
作者：弘历
朝代：清
体裁：七言律诗

青齐报到因思豫，豫未报来晋报来。同是节前沾雪泽，积成五寸润麰荄。街衢粮价原平也，郊野民情实庆哉。农起佳音农起候，福星真是副名材。
山西巡抚农起奏报续得透雨诗以志慰
作者：弘历
朝代：清
体裁：五言律诗

晋省虽沾泽，犹嫌未渥优。兹称沐盈尺，兼已遍群州。加赈堪接夏，普耕可冀秋。同时豫章至，仍复为增愁。
山西巡抚农起报得雨雪诗以志事
作者：弘历
朝代：清
体裁：七言绝句

山右春膏异山左，雨沾二寸可称滋。地寒省北多积雪，祗以差人奏到迟。
山西巡抚冯光熊奏报秋收八分诗以志慰
作者：弘历
朝代：清
体裁：七言律诗

九府五厅及十州，秋成通笇八分收。高原低隰一体鲜，补短截长中稔酬。节俭自来笃唐俗，盖藏亦弗藉官谋。更教盐法去宿弊，民乐商安两赖休。
山西巡抚冯光熊奏雨水情形诗以志事
作者：弘历
朝代：清
体裁：七言律诗

陈臬昨称雨水好，仍需方伯报来详。虽然季月无甚缺，亦未时膏致大霶。正定幸闻沾继泽，晋郊邻近冀同庆。遥遥西望廑卜度，却视目前愧益忙。
山西巡抚勒保奏报得雪诗以志慰
作者：弘历
朝代：清
体裁：七言律诗

腊雪优蒙北省均，欣兹西晋被新春。甫过正旦初三四，复沐祥霙遍隰畛。厚泽讵惟滋麦陇，载耕便可起禾畇。昨朝微雪旋开霁，仍此不知足自嚬。
山西巡抚勒保河南巡抚毕沅各报得雨诗以志慰
作者：弘历
朝代：清
体裁：七言律诗

发摺日同奏到同，连观得雨惬殷衷。六州七府优恩被，九府四州渥泽蒙。秋麦春麰胥畅发，黍高稻下益滋芃。何修遇此宁无慰，未至登仓戒诩丰。
山西巡抚和其衷奏报得雨
作者：弘历
朝代：清
体裁：七言绝句

山左膏连山右渥，更均同日沐恩覃。心迟豫省佳音到，分付邮筒速问探。
山西巡抚巴延三奏报得雨
作者：弘历
朝代：清
体裁：七言律诗

晋省由来弗阙雨，而沾尺泽倍应佳。较兹时后半日耳，喜彼膏沾各属皆。麦穗结欣资粒饱，禾秧吐更渥苗排。愁过闵旱慰闻澍，戒满惟因自敕怀。
山西巡抚巴延三奏报得雨
作者：弘历
朝代：清
体裁：七言律诗

畿辅晋郊接犬牙，望霖彼此略争差。优膏逢报先一日，多谷收堪祝满车。运斗黍田都渥柢，翻犁麦陇重耕楂。欣知北省均沾泽，慰以为惭敬益加。
山西巡抚巴延三奏报得雨
作者：弘历
朝代：清
体裁：五言律诗

麦熟资春雨，普兹希正殷。飞章披奏报，渥泽利耕耘。同日均叨贶，优沾益足欣。惟应励翼翼，遑敢诩云云。
山西巡抚巴延三奏报得雨诗以志事
作者：弘历
朝代：清
体裁：古风

晋省近而秦省远，报得雨乃迟于秦。此非晋省特懈事，彼因驰驿此差人。但令膏泽利农务，迟亦何害慰亦真。四省同日祗斯欠，顿为京畿问夜频。
山西巡抚巴延三奏报得雨诗以志事
作者：弘历
朝代：清
体裁：七言律诗

阅兵出口无非事，奏报甘霖迟有因。本谓右沾那关左，原从晋被始连秦。雨皆同日均宜穑，雪率融膏未碍畇。北省普兹叨惠泽，祈年慰益勖惟寅。
山西巡抚巴延三奏报得雨诗以志慰
作者：弘历
朝代：清
体裁：七言律诗

东齐已报获雨霈，南郑犹廑望雪殷。京右暮春值霙落，山西同日却丝棼。继沾续润真宜穑，中省旁州遍起耘。披牍曷胜切寅慰，踰旬兹复冀膏勤。
山西巡抚巴延三奏报得雨诗以志慰
作者：弘历
朝代：清
体裁：七言律诗

北省春膏率已被，夏初逢泽总嫌微。仲之望后方沾霈，黍与禾都庆沃肥。可冀秋成万宝祝，犹长夏令一心祈。奏囊擘视能无慰，更勖勿骄敬莫违。
山西巡抚巴延三奏报得雨诗以志慰
作者：弘历
朝代：清
体裁：五言律诗

春雨诚艰致，况兼三省同。半朝期已早，五寸泽尤充。慰矣因黔赤，惭哉切已躬。难安披览际，细霔祗濛濛。
山西巡抚巴延三奏报得雨诗以志慰
作者：弘历
朝代：清
体裁：七言律诗

驰驿方频问雨旸，翼辰即接报沾章。月中浣及下浣候，雨四寸连五寸滂。收麦翻耕还播谷，入仓力穑重求箱。诚云慰矣仍馀思，辛苦惟农农实良。
山西巡抚巴延三奏报得雪
作者：弘历
朝代：清
体裁：五言律诗

仲冬沾渥雪，同日被山西。较此虽小矣，亦称数寸兮。泽均旁郡邑，润护麦根畦。云势迤南薄，心廑豫与齐。
山西巡抚巴延三奏报得雪
作者：弘历
朝代：清
体裁：七言律诗

清晓太原擘奏书，报称雨雪落瀌如。较兹获却两日早，迤北积还数寸馀。厚泽既欣渥秋麦，馀恩兼可被冬蔬。居忧已是无吟兴，祇有吟农未忘予。
山西巡抚巴延三奏报得雪志慰
作者：弘历
朝代：清
体裁：七言律诗

同日由来四省沾，书翻泛胜庆祥占。暄而作雨凉则雪，早固为佳迟勿嫌。更卜西秦近应及，只虞甘肃远难兼。幅员广矣胥廑念，那得斯须意为恬。
山西巡抚巴延三奏报得雪诗以志事
作者：弘历
朝代：清
体裁：七言律诗

得雪日原同豫省，较来分寸更为优。遍沾欣逮傍州县，深护真滋宿麦麰。泽在春前为彼慰，望经腊半切兹愁。晓阴披牍希波及，孰谓浓云卓午收。
山西巡抚巴延三奏报得雪诗以志事
作者：弘历
朝代：清
体裁：古风

晋省倚太行，高于迤东西。燕秦俱获雨，而彼乃雪垂。足知高则寒，风气有不齐。昨正驰驿问，今披奏章赍。融积得六寸，量来逮一犁。春耕幸弗误，吾农免嗟咨。其日仍相同，遍查因报迟。尤廑寒则冻，发生恐致稽。再询妨乎否，无非虑黔黎。
山西巡抚巴延三奏报通省得雨情形诗以志慰
作者：弘历
朝代：清
体裁：七言律诗

夏雨沾赢春雨优，更兼各属被恩稠。望前后逮三省遍，秋饼饵占加倍收。不必更言愁慰并，却因昨遇霈霶酬。然斯一念何终极，益切祈年慎自脩。
山西巡抚巴延三奏报通省得雪沾足复得雨泽诗以志慰
作者：弘历
朝代：清
体裁：七言律诗

冬雪春霙既屡沾，省城属郡复同渐。麦秋可预夏收卜，晋地遥知民气恬。更悉甘膏三寸被，能无慰志几分添。然其日即起程日，逮反仍孤望愧兼。
山西巡抚巴延三续报得雨诗以志事叠前韵作
作者：弘历
朝代：清
体裁：五言律诗

月之初一日，晋省普沾同。兹报七朝隔，复逢五寸充。念遥诚慰志，抚近益惭躬。披牍难堪处，惟看细雨濛。
山西巡抚彰宝奏报得雨
作者：弘历
朝代：清
体裁：七言绝句

孟朔欣叨雨泽逢，密云西望势尤浓。谁知同日渥甘澍，庆慰之馀益悚恭。
山西巡抚彰宝奏报得雨
作者：弘历
朝代：清
体裁：七言绝句

春膏阖属渥沾皆，曰此真堪慰上怀。岂识正当渴望际，慰犹为愧意难排。
山西巡抚明兴奏报得雨诗以志慰
作者：弘历
朝代：清
体裁：七言律诗

春雨如膏弗易施，晋疆获得驿笺驰。孟维廿七两日继，三属郊原数寸滋。雪已冬沾麦卜稔，泽兹田渥黍堪耔。批章斯亦浓云布，不敢侈期实冀期。
山西巡抚明兴奏报得雪并河清诗以示志
作者：弘历
朝代：清
体裁：七言律诗

明兴今日忽腾章，批揽馀因示志详。诚慰春初雪积白，并称河里水无黄。了知宣付徒虚谓，即验猷为亦岂当。夏决成灾冬澄瑞，愧之不暇漫言祥。
山西巡抚明兴报雨
作者：弘历
朝代：清
体裁：五言律诗

晋省报春雨，府州各以三。寸深二至四，雪冷北殊南。虽小较为泽，廑农向所谙。近畿颇亦似，亟冀霈优甘。
山西巡抚明德奏报得雨
作者：弘历
朝代：清
体裁：七言律诗

北省均沾山右旱，忧斯忘彼岂予公。既蒙解泽霏优渥，遂问晋阳是异同。千里置邮旨未到，翼朝披牍慰无穷。而今惟有祈年切，敢即云欣益省躬。
山西巡抚海宁奏报得雨诗以志慰
作者：弘历
朝代：清
体裁：七言律诗

隔日奏来因路遥，原为同日沐恩饶。如斯广被诚希有，况复通沾岂易邀。麦固含含吐新穗，黍欣续续发初苗。农功南北胥堪慰，切盼藏音祗益焦。
山西巡抚海宁奏报得雪诗以志事
作者：弘历
朝代：清
体裁：五言律诗

山东昨沾雪，即以忆山西。迟日兹披奏，各州待报齐。渥原秋雨遍，穫可夏收徯。所重惟农务，蒙庥敬益跻。
山西巡抚海宁奏通省秋收九分有馀诗以志慰叠去岁韵
作者：弘历
朝代：清
体裁：七言律诗

各省秋收忖度中，欣瞻三晋报登丰。较于去岁分增一，实幸吾民气自充。知节俭方弗虑别，计三九处定能同。怜他好乐无荒戒，蟋蟀三章纪国风。
山西巡抚海宁奏麦收九分有馀并雨水情形诗以志慰
作者：弘历
朝代：清
体裁：五言律诗

甘霖通省遍，二麦九分收。目下青黄接，田中禾黍稠。三秋时尚远，四釜语权休。不独晋省尔，寰区谦巩求。
山西巡抚蒋兆奎奏二麦收成分数诗以志事
作者：弘历
朝代：清
体裁：古风

晋省统边外，地凉节候迟。所以历年来，麦熟季夏时。九府十州厅，八分馀穫兹。因统计各省，中丰幸得之。五省报九分，此内四有奇。八分者九省，其七亦有馀。广东弗重麦，七分馀匪欺。山东六分耳，诚歉恤早施。幸丰恩沐多，讳灾我弗为。五字表衷肠，奕叶慎守斯。
山西巡抚蒋兆奎奏勘省北代州属县被水情形诗以志事
作者：弘历
朝代：清
体裁：七言绝句

晋北奏陈水涨秋，晨批三慰一批愁。慰三那抵一愁切，洪范原符慎守忧。
山西巡抚蒋兆奎奏报得雪诗以志慰
作者：弘历
朝代：清
体裁：五言律诗

冬令雪至要，初逢必志甘。奏称省以北，厚积寸之三。是日云微布，终朝泽未覃。虽知时可待，批慰却为惭。
山西巡抚蒋兆奎奏报麦收九分有馀诗以志慰
作者：弘历
朝代：清
体裁：七言律诗

候寒收晚待查详，仲月晦欣披报章。九府十州虽有别，此赢彼阙统称祥。中丰已定登饼饵，稚稼惟希若雨旸。甘肃麦秋信将近，颙然西望祝同庆。
山西巡抚蒋兆奎奏报麦收八分有馀诗以志慰
作者：弘历
朝代：清
体裁：七言律诗

北省麦收都已报，晋郊涂远逮边城。兹兼内外十分计，总穫仓箱八有赢。饼饵既资食以接，黍禾更待稔之成。批朱虽示衷心慰，慄慄深加戒满盈。
山西巡抚蒋兆奎报五六月雨旸及麦收禾黍情形诗以志慰
作者：弘历
朝代：清
体裁：七言律诗

麦已登场秋稼种，仲中季朔得霖频。府州厅以次第及，三四五饶深透臻。遍野新苗无不茂，在廛时价普称均。却知甘泽归绥欠，饰稔讳灾仍谕询。
山西巡抚蒋兆奎报新正得雪之作
作者：弘历
朝代：清
体裁：七言律诗

新正初赴御园时，得雪尤佳已切期。谁识其朝晋之省，甫过中节泽为滋。虽然彼此皆吾土，却以近遥廑我思。日引月长移望雨，云乎每问夜何其。
山西巡抚蒋兆奎报秋成九分有馀诗以志慰
作者：弘历
朝代：清
体裁：古风

晋省近于齐，秋成却迟报。乃因待口外，路远故后告。分同更有赢，额手慰农劭。节俭况唐风，馀三或可效。
山西巡抚蒋兆奎报秋禾收成分数湖北巡抚惠龄广西巡抚成林各报早稻收成分数诗以志慰
作者：弘历
朝代：清
体裁：七言绝句

近远一朝三省到，稻禾各报八分馀。可知食足衣当足，惟是慰予益惕予。
山西巡抚蒋兆奎报雨志事之作
作者：弘历
朝代：清
体裁：古风

浓阴宵达曙，未雨心徒悄。各督抚奏摺，例以视清晓。蒋兆奎报雨，寸许泽诚小。各属所续陈，五六寸沾好。总较此为佳，望云历寅卯。庶几天霈恩，兴农利万宝。
山西巡抚蒋兆奎报雨诗以志事
作者：弘历
朝代：清
体裁：古风

孟夏月之朔，一日三次雨。而弗及一寸，徒劳双目睹。日引月以长，中浣又逮五。云生风随妒，云净风息鼓。是谁之过欤，叩天宥过补。三春心实豫，豫失无逸所。兹接晋抚章，上浣泽逢屡。三四五寸沾，或有深透处。冬麦间吐穗，青葱秀禾黍。慰彼虑此农，恐孤初望怃。茫然方寸间，掷笔不成语。
山西巡抚蒋兆奎报雨雪诗以志慰
作者：弘历
朝代：清
体裁：七言律诗

山左河南曾报泽，因而廑及晋之疆。兹闻霈得雨兼雪，实以境居候尚凉。落地消融原有益，登秋饼饵自无妨。更西却是平阳暖，早悉时甘渥屡霶。
山西巡抚蒋兆奎报雪诗以志喜
作者：弘历
朝代：清
体裁：七言律诗

冬之孟复月之初，虽有轻阴朗日居。却喜此朝晋疆雪，乍看报到抚臣书。四州八府三五寸，润麦濯麰膏泽如。岂不慰哉顿生念，遍霏北省望殷予。
山西巡抚蒋兆奎江苏巡抚费淳浙江巡抚玉德各报得雪诗以志慰
作者：弘历
朝代：清
体裁：七言律诗

北省奏沾次第齐，至前亦概报山西。江苏佳泽兹已两，杭浙节霙正凑禔。以论农功真是顺，独思捷信尚然稽。二凶何日生擒定，南望目迷心瘁兮。
山西巡抚蒋兆奎署陜西布政使倭什布先后各报得雨诗以志慰
作者：弘历
朝代：清
体裁：五言律诗

北省春膏普，正怀山陜西。披章胥隔日，报泽亦同题。晋省各属遍，秦疆二麦齐。惕乾蒙昊贶，虔谢首频稽。
山西巡抚长麟奏报得雪诗以志慰
作者：弘历
朝代：清
体裁：五言排律

孟朔已逾旬，六花未布银。明知时尚远，渐觉望生真。山右佳音报，冬霙获以新。虽惟二三寸，亦利麦麰均。因彼固为慰，念兹益切寅。云容时聚散，瞪目每驰神。
山西巡抚长麟湖北巡抚福宁各报得雪诗以志慰
作者：弘历
朝代：清
体裁：七言律诗

廿五于兹霈渥膏，缱怀各处可曾叨。山西今报原同日，湖北更称早此遭。甘陕未知泽何若，旰宵犹望信为劳。敢因近即忘其远，惟是先忧一念操。
山西得雨志事
作者：弘历
朝代：清
体裁：古风

旱气所流行，今岁遍西北。陜民独厚幸，五月已沾泽。甘已沾复旱，遥望每太息。惟三晋可怜，阵雨曾未得。尔来渥畿甸，引领佳音获。兹始接奏章，近远润盈尺。秋收率可冀，闾阎顿改色。借种有前谕，农时不可失。仍愿恩膏霶，陜甘以遍及。
山西按察使特克慎奏各属报得雨诗以志慰
作者：弘历
朝代：清
体裁：七言律诗

台怀雨雪实优渥，正定迤东尘渐扬。驰问晋郊通省景，未看巡抚季春章。兹因陈臬先到署，即报沿途泽被霶。却待光熊奏书至，澍沾各属乃知详。
山轩对雨
作者：弘历
朝代：清
体裁：七言绝句

竖注全藏叠巘青，横排又幻远林形。骋怀上下水晶域，忽讶山轩似沼亭。
山近轩
作者：弘历
朝代：清
体裁：七言律诗

山庄无处不山近，偏爱书轩名善循。抚榻犹如坐屹□，开窗恒喜入嶙峋。风来飒与衣襟爽，日永静依翰墨亲。于得弗辞多尚我，自嗤何怪世间人。
山近轩
作者：弘历
朝代：清
体裁：古风

风日既清爽，游山有馀兴。况未日卓午，率可穷佳胜。款款攀岩磴，历历寻梯径。一障一谷萦，或降或陟更。山轩忽亦到，洒然谧且净。有床之可据，有窗之可凭。有书之可读，有景之可咏。而吾嫌应接，静坐观吾性。是近倍于山，注之曰在敬。
山近轩对雨
作者：弘历
朝代：清
体裁：五言律诗

塞雨时作止，山轩小憩停。乍飞一川白，顿失万峰青。拟议如观幻，画图难写形。须臾云敛尽，岩瀑尚馀听。
山近轩得句
作者：弘历
朝代：清
体裁：五言律诗

凉晓午犹爽，轻舆试一游。快晴过十日，望雨又先忧。事每豫人虑，农惟切已愁。惭他仁者乐，渠在近中求。
山近轩有会
作者：弘历
朝代：清
体裁：古风

据岭向南下，书轩果山近。寻常向北上，弗近惟觉远。上难下实易，因悟为学本。匪进则成退，退易进难允。岂啻为学哉，为政亦堪准。庄敬乃日强，虽老犹斯黾。
山近轩有会
作者：弘历
朝代：清
体裁：七言律诗

降下犹居山半腰，丛林不碍骋虚寮。四邻虽曰延于近，一意因之望则遥。搆筑多哉自知过，言论后者众应招。小徘徊便轻舆去，徒讼解嘲嘲益昭。
山近轩杂言
作者：弘历
朝代：清
体裁：古风

低而谷则溪，高而峦则山。过溪山亦近，数百步之间。然而峰壑抱，登陟殊觉艰。数息舆人劳，乃径造岩轩。山近向所名，其义兹略言。强恕求仁近，应审理欲关。虑近而忘远，何以抚尘寰。近山仍求近，弗知止殆焉。杂言虽不伦，一贯勉慎旃。然则吾斯游，岂在赏孱颜。
山近轩自哂
作者：弘历
朝代：清
体裁：五言律诗

本在万山中，更图山近躬。斯诚无厌欲，长此竟安穷。知止或不殆，贪多故有忡。如云应守一，此意问崆峒。
山近轩题种松
作者：弘历
朝代：清
体裁：古风

山近非逼仄，轩高仍廓朗。苟不穷幽深，何以畅俯仰。昨岁种稚松，今来盈尺长。谓当待十年，可与旧松仿。十年则八旬，艰期约弗爽。
山里一首
作者：弘历
朝代：清
体裁：七言绝句

木石与居游鹿豕，霜轾未冷欲凉天。风吹叶落风吹去，山里行踪总自然。
山阳
作者：弘历
朝代：清
体裁：七言律诗

山西迤逦至山阳，趵突湖拖潋滟光。遂以轻舆度芝径，不须扁舫泛银塘。垂垂绿柳成阴密，戟戟青蒲出水长。欲返御园咨政务，清和趣待再来偿。
山阳一曲精庐
作者：弘历
朝代：清
体裁：五言律诗

一曲得山阳，爱他委宛藏。既幽还复旷，首夏却仍凉。即景阅图画，消閒展缥缃。长卿先获我，城占五言长。
山阳一曲精庐
作者：弘历
朝代：清
体裁：五言律诗

傍晚弗远出，山阳就近游。精庐搆一曲，首夏似三秋。水木清华带，庭轩掩映浮。澹然忘虑处，祗拟是虚舟。
山阳一曲精庐
作者：弘历
朝代：清
体裁：五言律诗

傍晚有馀暇，山阳一曲游。爱他平且近，于学得同不。设务奇斯远，仍当性里求。示端吟五字，随处理堪搜。
山阳一曲精庐
作者：弘历
朝代：清
体裁：古风

向晚多馀暇，笋舆寻山阳。一曲致幽阒，颇有读书堂。坐席曾弗暖，枕葄愧缥缃。寓目实称佳，清流带池塘。不异镜中行，兰亭泛褉觞。此阳彼则阴，略异右军王。
山阳一曲精庐
作者：弘历
朝代：清
体裁：七言律诗

山环路转景频移，曲曲无同步步奇。择向结庐还倚嶂，就卑引水每萦墀。轩非高架惟敦朴，坐弗逾时亦启思。小许率能胜多许，不然曷不试观斯。
山阳一曲精庐
作者：弘历
朝代：清
体裁：古风

山趣在环抱，此阳彼则阴。本来无定名，大能槩小临。是地大山阳，降为沟壑深。其前虽小山，祗如饾饤斟。精庐一曲中，窈窕称幽寻。泉响及松韵，应荅成清音。昔题遂为昔，今咏岂诚今。
山阳一曲精庐
作者：弘历
朝代：清
体裁：七言律诗

山阳一曲有精庐，适可游仍亦可居。水自高川引瀑布，峰因夏木锁林闾。以何数日才斯至，祇为闷怀致我疏。本拟卷阿来意畅，却缘云汉鲜心舒。
山阳一曲精庐
作者：弘历
朝代：清
体裁：五言律诗

山阳别一曲，潇落有精庐。已占盘中趣，兼饶池上居。画张四邻看，诗就五言书。屈宋宁须较，衙官岂屑予。
山阳一曲精庐
作者：弘历
朝代：清
体裁：五言律诗

山阳筑小墅，近隰得池便。阶下临漪影，廊回抱溜涓。印心含蕴藉，触目喜澄鲜。设以武夷喻，方开一曲船。
山阳一曲精庐
作者：弘历
朝代：清
体裁：五言律诗

明当言返跸，一曲憩山阳。以近翻希至，罢吟有似忘。兴缘望雨懒，题亦纪时常。设践昨年约，甘膏冀霈霶。
山阳一曲精庐
作者：弘历
朝代：清
体裁：五言律诗

景称凡廿八，一曲有精庐。举要堪知泛，咏斯可概诸。有蹊都引静，无牖不含虚。设以武夷喻，此为步入初。
山阳一曲精庐
作者：弘历
朝代：清
体裁：古风

林峦环抱处，一曲邃幽致。曰山山信富，惟此水亦备。倒影入诸峰，朗润含峭翠。似可傲岩楼，云非所能事。
山阳一曲精庐
作者：弘历
朝代：清
体裁：七言律诗

渥雨淋泥弗陟山，山阳一曲步跬间。濛濛冒处和烟入，沨沨披时与夏閒。岂必武夷寄遐想，漫同玉局记开颜。引来飞瀑方增势，七字当前那可删。
山阳一曲精庐
作者：弘历
朝代：清
体裁：五言律诗

潇洒精庐洁，山阳委宛中。无尘所到处，有水若浮空。岩树回环翠，野花妥贴红。武夷问深境，其九更应穷。
山阳一曲精庐
作者：弘历
朝代：清
体裁：七言绝句

精庐一曲在山阳，贮水为池开鉴光。水是精神山是骨，故知画趣此间长。
山阳一曲精庐
作者：弘历
朝代：清
体裁：七言律诗

精庐一曲搆山阳，巧有山云委宛藏。觌面到来方见屋，洗心惜去且沿塘。遥峰影落镜中翠，飞瀑声垂画里凉。虚室漫言待之久，纷投无碍片时偿。
山阳一曲精庐
作者：弘历
朝代：清
体裁：七言律诗

精庐一曲构山阳，窈窕而深委宛藏。临下又堪供望远，个中谁得易相方。閒云写出三间栋，落瀑流成半亩塘。曰水曰山真萃景，片时消受小年长。
山阳一曲精庐
作者：弘历
朝代：清
体裁：古风

精庐山之阳，三日始一至。一因忙致稀，一因多致累。奚足与言游，而复每存意。峰姿广擅奇，水态此钟粹。至则欲忘去，乐寄智仁备。偶读去年诗，原似昨日事。
山阳一曲精庐
作者：弘历
朝代：清
体裁：五言律诗

西山所欠水，此乃水胜山。坐我池塘上，疑其苕霅间。洗将尘万斛，延得趣千般。如是真佳处，片时来便还。
山阳一曲精庐
作者：弘历
朝代：清
体裁：古风

适自高处降，已畅望远目。明当返御园，五日游兴足。兴足匪怡情，望雨增愁恧。却忆山之阳，精庐藏一曲。试去聊散闷，展书凭几读。
山阴
作者：弘历
朝代：清
体裁：古风

山阳明湖山阴溪，一舟宛转通回堤。柳绿桃红艳争媚，淡霭轻烟黯欲迷。虽无日涉原成趣，片时揽结催归去。知然构筑复何为，是我自心知赧处。
山阴
作者：弘历
朝代：清
体裁：五言排律

山阴雪未消，结揽晓春朝。月斧修轮瘦，天花缀树娇。水亭依渚腹，松坞出峦腰。蒸旭轻岚吐，吹飔积素飘。乍如张北苑，可以傲馀姚。访戴乘豪兴，高风讵觉遥。
山阴
作者：弘历
朝代：清
体裁：五言律诗

迤逦山阴转，云容洞遍稠。即看霏密霰，渐觉隐高楼。骋望目为洁，渥心兴与悠。分明访戴趣，却祇欠扁舟。
山阴四首·其一
作者：弘历
朝代：清
体裁：七言绝句

石舫原通水陆衢，山阴取便一遵途。或与或步聊延赏，亦未曾稽四刻需。
山阴四首·其三
作者：弘历
朝代：清
体裁：七言绝句

山北犹存积雪多，树梢消尽树根罗。恰如身在瑶池上，倒影波中看玉柯。
山阴四首·其二
作者：弘历
朝代：清
体裁：七言绝句

旧爱游山驰驿云，至今犹以此为欣。味閒斋对如相诮，知是那更构筑勤。
山阴四首·其四
作者：弘历
朝代：清
体裁：七言绝句

霁清轩近北东门，例以因之返御园。不识递来军报否，捷音企望正心烦。
山雨
作者：弘历
朝代：清
体裁：五言绝句

一片秋云吐，万丝山雨萦。塞垣经已惯，立马待天晴。
山雨
作者：弘历
朝代：清
体裁：七言律诗

山雨斜飞马上看，崿峰浴翠树湔丹。溟濛作势霏林雾，倏忽奔流涨峡澜。麦陇菜畦方沐泽，毡庐布帐漫愁寒。清吟别有关心处，万虑何能一戚欢。
山雨
作者：弘历
朝代：清
体裁：五言律诗

山雨来如骤，山云去若驰。才看天宇暗，倏见日光披。二麦未收际，大田方长时。较量随地道，正复两相宜。
山雨
作者：弘历
朝代：清
体裁：古风

山雨欲来满谷凉，斜飞倏忽藏山光。常侍肩舆方技痒，骏奔捷走谁辞忙。淋漓湿衣仍弗免，岩斋未至曦放阳。尔足讵较云行速，小勤可喜不可长。
山雨
作者：弘历
朝代：清
体裁：七言律诗

山雨浑无定可期，昨宵今晓叠霏丝。逮今又复一时洒，入地原艰二寸滋。却已沾衣群仆怨，几曾润稼老农嘻。人情忖度为田处，无定心如之望之。
山雨
作者：弘历
朝代：清
体裁：五言律诗

山雨自西南，今番势甚酣。历时已过二，度寸不惟三。激地喷银沫，飞空掩翠岚。沃心愁略释，稼穑作真甘。
山雨
作者：弘历
朝代：清
体裁：七言绝句

山雨霏空送嫩凉，烟丝极目益苍茫。中元明日传停跸，渐石长途谅不妨。
山雨
作者：弘历
朝代：清
体裁：七言绝句

山雨飘风掠湿丝，不楼画出许浑诗。早田晚稼都收毕，烟景惟看峰态奇。
山鸟
作者：弘历
朝代：清
体裁：古风

入夏林阴密，飞栖山鸟多。其鸣奚不平，其音犹觉和。雅似和吟咏，竟可屏笙歌。虽曰自呼名，那知名谓何。
山鸟
作者：弘历
朝代：清
体裁：七言绝句

山鸟山栖不自藏，啁啾檐角复墙匡。分明似话秋光旧，解语何须藉冶长。
山鸟
作者：弘历
朝代：清
体裁：七言绝句

当春山鸟尽能言，纵有繁声静不喧。拟以管弦犹顿置，那须阿滥六么翻。
山鹿
作者：弘历
朝代：清
体裁：五言绝句

山鹿似海鸥，傍人咫尺游。秋肥学虞即，远见便林投。
岁在丙寅序行金昊有秋叶庆景物咸和敬稽皇祖时曾举瀛台锡宴之典宗亲咸与爰循旧制集王公宗室等于八月二十七日瀛台宴赏用展周亲因成三律·其一
作者：弘历
朝代：清
体裁：七言律诗

露色烟光霭禁垣，昌辰嘉宴会亲藩。谷登万宝真成瑞，菊先重阳已泛樽。拂槛茏葱木有本，拍堤汪濊水宗源。何须礼数拘酬酢，同是神尧膝上孙。
岁在丙寅序行金昊有秋叶庆景物咸和敬稽皇祖时曾举瀛台锡宴之典宗亲咸与爰循旧制集王公宗室等于八月二十七日瀛台宴赏用展周亲因成三律·其三
作者：弘历
朝代：清
体裁：七言律诗

绮疏晴旭丽曈昽，乐事天伦和气融。徐进雕槃瓜有瓞，繁滋扣砌树连丛。情抒共许飞吟管，兴洽偏思驻漏筒。行苇歌成欣既醉，高秋楼阁霭春风。
岁在丙寅序行金昊有秋叶庆景物咸和敬稽皇祖时曾举瀛台锡宴之典宗亲咸与爰循旧制集王公宗室等于八月二十七日瀛台宴赏用展周亲因成三律·其二
作者：弘历
朝代：清
体裁：七言律诗

雁齿红桥玉影明，壶天纵目俨蓬瀛。拂招林牖风光美，负带烟霞景物清。笑语从容伯兮叔，献酬交错弟于兄。一堂敦睦家人吉，却陋山河带砺盟。
岁在丙寅序行金昊有秋叶庆景物咸和敬稽皇祖时曾举瀛台锡宴之典宗亲咸与爰循旧制集王公宗室等于八月二十七日瀛台宴赏用展周亲因成三律我皇祖时曾集大小臣工于瀛台宴赏甚盛典也兹因西成丰稔百物蕃昌于八月二十八日赐宴公卿庶僚于瀛台以昭继绳宣豫之意得诗四首并示诸臣其欲赓韵者听·其一
作者：弘历
朝代：清
体裁：七言律诗

趯陂鹓侣接鸣珂，霁宇空澄气色和。共喜向筵开早菊，多缘纪岁得嘉禾。柏梁台畔腾笺集，仙萼亭边载笔过。缅想虞廷传盛事，飏言何以继赓歌。
岁暮
作者：弘历
朝代：清
体裁：七言律诗

岁暮徒言读礼书，行斯未逮叹何如。细毛素帛已被体，黄瓦丹楹那避居。未可息肩学乾道，那重展步掖安舆。为君难处多无万，一节先输是守庐。
岁暮各督抚奏民数谷数册诗以纪实
作者：弘历
朝代：清
体裁：七言绝句

户口增宁非盛事，廪仓艰每廑先忧。谁云岁暮简几务，酌剂其间慎体求。
岁暮祫祭太庙是日雪
作者：弘历
朝代：清
体裁：七言律诗

瑞霙达曙积金铺，太室修禋叶六符。鼓瑟吹笙歌永思，霏珠洒王兆祥敷。同宗讵祇一脉也，治国其如示掌乎。弟子侄孙出圣祖，天家庆羡古来无。
岁暮祫祭太庙礼成六韵
作者：弘历
朝代：清
体裁：五言排律

四时钧运转，九世祫禋临。公旦达孝创，宣尼论语斟。敢云指诸掌，惟是切于心。节少步趋数，期恒躬祭钦。又兹三阅岁，无那隙流阴。帛酒近支献，冀因亲脉歆。
岁暮祫祭太庙礼成志感
作者：弘历
朝代：清
体裁：七言律诗

鸿龙运斗促流年，祫祀仍临此吉蠲。与祭以躬义斯重，慎终追远意惟虔。溯由一脉宗而祖，派演天潢曾以玄。读祝敬听增位号，不禁蓦地涕潸然。
岁暮祫祭太庙礼成述事
作者：弘历
朝代：清
体裁：五言律诗

一年才一举，追王祀千秋。尚未藉扶掖，无非沐燠咻。分行稍简礼，一脉永垂庥。期待将归政，拈香亲诣周。
岁暮祫祭太庙礼成述事
作者：弘历
朝代：清
体裁：五言律诗

或问禘之答，不知义最精。存诚心果䔍，出治掌如平。源本宗溯祖，趋蹡弟与兄。礼成忻以戚，肯俾代而行。
岁暮祫祭太庙礼成述事
作者：弘历
朝代：清
体裁：七言律诗

祫祭由来重四时，躬亲岁暮企追思。升香昭穆节频度，执事济跄遴近支。一脉相承觉益切，万年有永祝如斯。既愉以戚惜废彻，义与宣尼可合之。
岁暮祫祭太庙礼成述事叠乙已诗韵
作者：弘历
朝代：清
体裁：五言律诗

升香恭代举，倏度廿三秋。符愿虔增肃，蒙恩喔以咻。六旬岂易致，列圣普敷庥。奕叶禘尝示，义深孔述周。
岁暮祫祭太庙礼成述事是日雪
作者：弘历
朝代：清
体裁：七言律诗

禘尝万古义应循，岁暮躬行致慕寅。恰值六花飘瑞雪，正当昨日入新春。肃供执事近宗室，派衍灵源冀佑神。皇祖来孙兹预礼，藐予七世阅亲人。
岁暮祫祭太庙述事
作者：弘历
朝代：清
体裁：五言律诗

璇玑临岁暮，太室祫冬烝。九庙萃神爽，一躬凛继绳。瞻羹惜彻馔，传火验悬灯。羃䍥祥花布，天恩倍敬承。
岁朝图联句
作者：弘历
朝代：清
体裁：七言排律

岁朝佳语咏乾清，前席珍臣引共赓。如意吉祥绵祖庆，载歌喜起惬皇情。尧阶翠荚条初茁，康国金桃实早呈。屏缀馨椒凝淑气，户轰爆竹验春声。鳸农占稔金穰叶，象魏宣仁木德行。揆正三元舒出奥，味滋万汇达勾萌。暖催花信梅馡雪，脆试蔬香菜和饧。綵胜为人宜令甲，绣楣帖子进先庚。亮工座是中垣拱，锡福班才右个擎。鸿宝排签环乙乙，莲壶依案听丁丁。灵根嘉兆同民豫，瑞草贞符叶物成。三品错陈回部果，双枝骈护佛台罂。植时忆展兜罗氎，羾处传驰沫赭骍。冶贵霁瓷堆火齐，悬嗤节鼓注芒茎。钧涵妙有和而盎，瑞纪蕃昌硕且盈。宛尔指挥文竹幻，天然菌蠢秀芝荣。揣称利夜犹华土，辨种菰沙本闼城。房擘扶南苞礧砢，根移博望颗晶莹。宣州产漫矜粘纸，齐俗投宁论报琼。萍实底庸如斗剖，来禽差拟用囊盛。春盘峚斡惟珍饤，周器錞于以虎名。古泽色含芳润味，远芬清挹配藜英。镜中适兆千禧集，席上真逢五美并。帝贶韶华华始协，圣贻嘉履履端迎。九霄节物多膺景，一㡧年光特写生。缊瑟风旋谐凤琯，宣毫辉早丽花桁。胆瓶最胜矾茶艳，露瓮相于竺柏贞。肇泰从心敷卉木，绥丰有象遍垓纮。筌熙未许形摹肖，嵇陆应输疏谱精。况是幅员恢荡荡，祇惟谟烈仰明明。三朝禁秘敕几伴，万里遐方献赆诚。条鬯青阳宣太蔟，丰茸朱草启华平。仪锽晨贺鹓班旅，㲥毦春朝雁塞伻。哈萨之西连鲽贽，筠冲以外接凫旌。新归冠带爻闾属，旧辑共球大府赢。职贡编函殊紒辫，同文喻志译伧儜。舍婆钵递波旬域，㗶噜篘邮疏勒程。玉并琢柈孚黝碧，铜还似豆镂回衡。昆源使不烦青鸟，火站胥频载赤麖。遂渍椹膏饴石蜜，讵操蒟酱瀹葵羹。蒲萄别苑今恒熟，苜蓿离宫昔已轻。图拟董祥徵茀禄，鼎联侯喜拜彭亨。大弦铿丽咸韺翕，凡籁喁于瓦缶鸣。八伯际方同复旦，廿臣数更迈登瀛。瞻从琅笈仙云捧，赐出瑶筐异核倾。奚羡薰来吟殿阁，可知苹食燕簧笙。绮钱采绚琉璃树，葩瑵璎垂韎�檠。授简堂廉增抃跃，拈题倪筦罕量评。褾池常展熙春绘，鞠�齐斟介寿觥。皇矣绳绳钦我后，襄哉赞赞勖诸卿。敢誇薄海均和乐，所愿寰区时雨晴。肯构亿年延福履，承天万国奉元正。
岁朝试笔·其一
作者：弘历
朝代：清
体裁：七言律诗

威凤鸿龙运斗枢，履端首祚肇昌符。共球会极自南北，府事歌功奉典谟。银燕祥凝春日帖，铜仙庆叶岁朝图。晓来三素云东见，闻说三元谒玉都。
岁朝试笔·其二
作者：弘历
朝代：清
体裁：七言律诗

乙亥年逢乙亥正，寿徵慈寿祝传生。惟祈介祉增王母，底藉新诗纪顾清。气转青阳思布泽，化行勃律志销兵。好春七日先新岁，百福昌昌遍九瀛。
岁终
作者：弘历
朝代：清
体裁：古风

岁终九州牧，民谷数胥陈。户口欣频益，仓箱艰相因。遑云幸逢泰，益廑众多贫。南望江乡远，灾黎正苦辛。
岁除日作
作者：弘历
朝代：清
体裁：五言律诗

一例为朝暮，十分增景光。春音来玉树，旭影恋红墙。稔岁真嘉瑞，昌言是吉祥。静中閒自检，乾惕与年长。
岑华室
作者：弘历
朝代：清
体裁：古风

引水落石岩，悬流不一足。飞为光上下，散作波漩澓。幽室据峭茜，回环俯溪谷。嵚崟拥阶砌，清华映林木。尘襟既云涤，春事日以淑。却似青芙蕖，调御钵中郁。
岑华阁
作者：弘历
朝代：清
体裁：七言绝句

一朵芙蓉上涌楼，春风秋月任相投。梵王经里极乐界，试拟形容似此不。
岑华阁
作者：弘历
朝代：清
体裁：七言绝句

湖石玲珑叠磴攀，假山因迥借真山。阁中试问相宜句，观象原于真假间。
岑华阁
作者：弘历
朝代：清
体裁：七言绝句

玉山朗朗削芙蓉，上有凌空绮阁重。一切世间无此地，惟应极乐国中逢。
岑华阁
作者：弘历
朝代：清
体裁：七言绝句

竖峰巀嶭复玲珑，冠顶轩斋四望通。体物试寻相称句，芙蓉一朵拥琳宫。
岑华阁
作者：弘历
朝代：清
体裁：七言绝句

谁道春山花尚无，擢芳启秀迥标孤。恰如佛掌青莲茁，不共四时为菀枯。
岘山碑
作者：弘历
朝代：清
体裁：古风

陵谷高深旋转为，元凯好誉真情痴。磨石历历纪勋绩，碑虽有二同其辞。一立岘山巍巍之峰巅，一沉万山窈窈之深溪。当时所重不在岘首褒功之片玉，将谓沧桑变后潭底发露征南事业仍与之俱齐。孰知世界仍此潜碑未审何时见，丰碣早毁岘山虽在无从复考黄绢之色丝。呜呼元凯好誉真情痴，何如同时叔子惟一堕泪碑。
岚镜舫
作者：弘历
朝代：清
体裁：古风

室肖舫曰舫，溪似镜曰镜。镜舫本虚名，室溪乃实称。因悟虚与实，究孰为真境。而岚亦浮阴，适来与之映。如释迦拈花，迦叶笑以应。
岚镜舫
作者：弘历
朝代：清
体裁：五言律诗

近岸木兰横，飘飘意与轻。云舟曾不动，阅水亦如行。幻里浮岚影，想中鼓枻声。因知号真者，何莫浪安名。
岚霭
作者：弘历
朝代：清
体裁：古风

岚本山之气，霭则云之容。所以霭从雨，而岚斯从风。朝岚夕霭语，泛用原可通。设定分朝夕，格物理未穷。岚乃山夕凉，谢王语诚工。商隐移之朝，实未识山中。国语谓鸦阿，精注岚所从。谓晚风息后，降谷凉气冲。设终风弗息，是日岚无逢。山庄日验之，此事人知同。悉端倪为什，莫非造化功。
岝㟧山咏事
作者：弘历
朝代：清
体裁：五言律诗

行水犹无事，牵山岂有斯。湖深沟那凿，峰去蹠奚遗。徒见石刻峭，依然树茈虒。千秋纷纪载，曾几不虚词。
岩柏
作者：弘历
朝代：清
体裁：古风

岩柏几百年，翩�舞翠凤。累累结子多，风吹入石缝。得气生枝叶，郁葱如伯仲。苍云嵌石壁，几致无罅空。是乃出天然，曾弗劳功用。设使人力为，郭橐不能种。
岱庙三咏 其一 环咏亭
作者：弘历
朝代：清
体裁：七言绝句

明当发驾指泉林，再叩频申方寸忱。环咏亭中聊徙倚，片时万古一般心。
岱庙三咏 其三 唐槐
作者：弘历
朝代：清
体裁：七言绝句

柏槐根本不相同，他植较来品又崇。院各东西世唐汉，忘年友意在其中。
岱庙三咏 其二 汉柏
作者：弘历
朝代：清
体裁：七言绝句

既成图画复吟诗，汉柏精神那尽之。碑堵却空留一面，待兹来补岂非奇。
岳庙秩祀礼成有述
作者：弘历
朝代：清
体裁：七言律诗

明禋亲举备宫悬，德并高峰峻极天。秩视三公伊古重，名尊五岳匪今然。会其有极神如在，允建于中道岂偏。肸蚃愿陈心所愿，笃生申甫佐蕃宣。
岳武穆墓
作者：弘历
朝代：清
体裁：七言律诗

读史常思忠孝诚，重瞻宰树拱佳城。莫须有狱何须恨，义所重人死所轻。梓里秋风还忆昨，石门古月镇如生。夜台犹切偏安愤，想对馀杭气未平。
岳武穆祠
作者：弘历
朝代：清
体裁：五言律诗

相过必纪诗，忠勇实嘉之。屈死夫何恨，每生岂肯为。存心义有素，报国志无移。飞白曾观谕，由来情见辞。
岳武穆祠
作者：弘历
朝代：清
体裁：七言律诗

褒嘉手敕是谁言，何致终衔不白冤。战必骁腾惊北骑，地争尺寸守中原。持身忠总根于孝，抚士威还济以恩。生世漫悲才卅九，千秋英气两间存。
岳武穆祠
作者：弘历
朝代：清
体裁：七言律诗

阵战曾轻兵法常，绍兴亦委设施方。操戈不谓兴张俊，纳币终成去李光。何事书生叩马首，遂教名将饮鱼肠。至今人恨分尸桧，宰树馀杭万古芳。
岳武穆祠
作者：弘历
朝代：清
体裁：七言律诗

黄龙直抵气峥嵘，燕以南金令不行。正可乘机事恢复，谁知虚力费经营。爱钱切中文官病，怕死曾轻武士生。万里长城空自坏，至今冢树恨难平。
岳钟琪入觐诗以赐之
作者：弘历
朝代：清
体裁：七言律诗

剑佩归朝矍铄翁，番巢单骑志何雄。功成淮蔡无惭李，翼奋渑池不独冯。早建奇勋能鼓勇，重颁上爵特褒忠。西南保障资猷略，前席敷陈每日中。
岳钟琪入觐诗以赐之
作者：弘历
朝代：清

剑佩归朝矍铄翁，番巢单骑志何雄！功志淮蔡无惭李，翼奋渑池不独冯。早建奇勋能鼓勇，重颁上爵特褒忠。西南保障资猷略，前席敷陈每日中。
峡琴轩
作者：弘历
朝代：清
体裁：七言律诗

流水风松静与皆，峄桐不操八音谐。西山爽气正当户，东沼初阳又上阶。每忆虞弦歌复旦，宁誇陶壁傲无怀。懋勤惯是能供奉，江砚宣毫率已排。
峦影亭
作者：弘历
朝代：清
体裁：古风

山阴一笠亭，恰与山相向。山南液池北，流峙景殊状。取之无不宜，契矣胥增畅。山容与水态，交映如揖让。峦影讶在檐，谛视漪澜漾。
峦影亭
作者：弘历
朝代：清
体裁：七言绝句

缥渺烟光扑座端，一亭恒是对崇峦。春明若忆孙承泽，笑彼还成捕影看。
峦影亭
作者：弘历
朝代：清
体裁：七言绝句

虚柱之间纳远峦，曦光荡影写巑岏。花砖印指曾无住，驹隙迅过即此看。
峭茜室
作者：弘历
朝代：清
体裁：五言律诗

幽居最幽处，径自石林穿。剔土得飞壁，劙沙出泻泉。苍杉湿垂露，密竹霭生烟。结念属峰顶，无何便著鞭。
峭茜居
作者：弘历
朝代：清
体裁：七言绝句

雨后晴和碧藓滋，破颜桃朵笑嵚嵜。今年二月停行跸，欲阅园庭春所宜。
峰山口
作者：弘历
朝代：清
体裁：古风

跋马黄花路，遥指峰山口。露浥快尘无，晴暴占秋有。迤逦陟兰磴，此行初入山。山民如旧识，对我发欢颜。一径平开白，两山夹辅青。毋宁少蕴藉，后叠翠为屏。峰山亦小岭，始登心为畅。塞上最高峰，行据双眸放。
峰阴
作者：弘历
朝代：清
体裁：五言绝句

人有时而息，日无刻以住。试看碧峰阴，荏苒向前布。